qundao/data-zh-poetry huggingface dataset:
春夕绝句七首·其五
作者：黎简
朝代：清
体裁：七言绝句

炉烟诗思两希微，夜气通幽入一丝。亦有花香风露冷，动人知觉已逾时。
春夕绝句七首·其六
作者：黎简
朝代：清
体裁：七言绝句

往岁中园冷倍常，木兰围绕雪山光。老僧目病不来看，花亦不熏知见香。
春夕绝句七首·其四
作者：黎简
朝代：清
体裁：七言绝句

桃花一枝宜曙烟，李花满林宜夜天。诗家玩物致清切，花少花多非偶然。
春夜
作者：黎简
朝代：清
体裁：五言律诗

残年卷残帙，春日载春愁。馀雪响明竹，独寒生敝裘。客贫兼病返，诗懒待花酬。只恐芳时急，劳心不暇搜。
春夜诸君过客居情话
作者：黎简
朝代：清
体裁：七言律诗

两度春风且异乡，莺花饥馑共年光。梦多死别聊坚坐，酒断生平故自狂。几点柳芽烟瑟缩，万家茅脊月苍凉。与君莫谩矜儒术，谁为尚书策救荒。
春寒
作者：黎简
朝代：清
体裁：古风

冉冉松顶云，浥浥云脚雨。雨气与海气，濛滃上春宇。一合为空寒，天阴切江渚。远眼失浩荡，烟雾塞四堵。独增江水光，冷白凝暖浦。万象不入影，云物无处所。自从人日来，六口坚闭户。鸟饥忍涩缩，花重悬辛苦。诗心醉蹭蹬，梦境寒龃龉。今旦晴未明，蹑屐窥吾圃。手插芙蓉枝，的的青可数。
春寒
作者：黎简
朝代：清
体裁：七言律诗

几年冬尽似秋残，留作春寒结百蛮。到地雨融云上雪，隔花山拥雾中鬟。无聊浅酌思开瓮，有道深衣称闭关。遥想溪南人买酒，炊烟青失此檐间。
春寒
作者：黎简
朝代：清
体裁：七言律诗

盲风伏雨罨边城，城下波涛气不平。一枕春寒阁乡梦，千家人语入江声。沾衾摇落关杨柳，破被寻常得弟兄。仰愧营巢老乌鹊，拮据身为护雏轻。
春寒夜风
作者：黎简
朝代：清
体裁：七言律诗

夜风摇漾竹窗灯，戛戛明玕寒有棱。雾雨细溅垂叶点，茶烟青乱隔花层。重言咏叹如饥雀，宽褐郎当似冻蝇。晓见园翁诧桃李，夜来春梦太瞢腾。
春寒怀云隐
作者：黎简
朝代：清
体裁：七言律诗

三月北风如早寒，天清日冻似秋残。即看鱼婢迎春水，留得羊裘媚钓竿。杨柳梦来官渡暗，木棉吟处雨云干。嫣红惨绿谁家树，不与樵夫上笔端。
春寒月下
作者：黎简
朝代：清
体裁：七言律诗

北风三日破春阴，初月棱棱霜满襟。梦草池塘新雨足，吟灯桃李小楼深。鹅雏有酒时开瓮，鹤氅何人夜入林。昨种梅花剩三五，自明昏眼不须寻。
春尽
作者：黎简
朝代：清
体裁：五言律诗

岸曲花藏月，门斜水见灯。雨池深阁阁，窗纸外䎕䎕。春晚如残梦，心斋已定僧。于何送长夏，修竹架苍腾。
春思
作者：黎简
朝代：清
体裁：五言律诗

村风拂香路，芳意与云浓。柳弱春人带，花填绣屧踪。回光媚波浅，深笑画帘重。可费东南日，罗敷暖照胸。
春日怀石帆
作者：黎简
朝代：清
体裁：七言律诗

天末峨峨头上巾，洲边裔裔水中蘋。歌吟饱暖申知己，名字荒凉屈路人。獞酒送行兼送老，鸡坛前事半前尘。惟馀卧病伤摇落，秋苑梨花不当春。
春日閒居
作者：黎简
朝代：清
体裁：七言律诗

养拙蓬门日正长，葛衣蒲履自相将。行当径笋留心过，酿就春醪撇面尝。雨长绿苔休拂砌，日蒸红蕊罢焚香。明窗静展乌丝卷，小录闲居赋数行。
春晓
作者：黎简
朝代：清
体裁：七言律诗

南天三月日色红，西云东日走雷风。云奇意欲变虎豹，雨急势已藏蛟龙。中年药物疲小补，二仪朝昏万不同。抚逝伤怀有何得，得于相见颇称翁。
春晚写兴寄其詹
作者：黎简
朝代：清
体裁：五言律诗

云色似春池，池春忆谢诗。动花风淖约，去地雨迷离。白发行将及，青阳出不辞。濠梁庄惠意，合是有鱼知。
春晚步归·其一
作者：黎简
朝代：清
体裁：七言绝句

经年不敢支离醉，醉倒归无人拂尘。今宵痛要沈酣死，死避新坟照眼新。
春晚步归·其二
作者：黎简
朝代：清
体裁：七言绝句

花上月光月下水，照见独行人过桥。桥心见我檐端树，中有慈乌九子巢。
春晴野望
作者：黎简
朝代：清
体裁：古风

春晴暧无风，游絮亦离地。日色蒸久阴，浮浮上青气。三旬靳一出，心目交泥滞。抽思镂花草，亦觉慧而细。及兹揽空阔，指以极为至。安知蒙茸外，天合野无际。白袷凝雪明，受此千顷翠。
春暖怀升父归赣
作者：黎简
朝代：清
体裁：七言律诗

天窜诗人南海滨，较量寒暖占佳辰。梅黄麦熟三江雨，白袷红棉五岭春。计月瘦宽家令带，看云眠落管宁巾。八方异气遥同病，百药何当作此身。
春暮寄示闺人病中二首·其一
作者：黎简
朝代：清
体裁：五言律诗

别里仲春寒，思归春已残。落花虚月径，飞梦近风澜。病勉辞蔬食，忧聊倚药丸。年来更轻别，拘束候当官。
春暮寄示闺人病中二首·其二
作者：黎简
朝代：清
体裁：五言律诗

寄书频草率，同病两支离。情语防人笑，微疴阻汝知。计疏无稳别，眠数足沉思。岂谓归难得，归难得自治。
春暮寄荩臣
作者：黎简
朝代：清
体裁：七言律诗

柳暗愈深云欲明，云头日暖木棉城。城高散指东西雨，雨歇疏闻下上莺。花月春江淹断梦，泥涂筋骨事深耕。何当与我扬旗宴，山海低昂风怒生。
春望
作者：黎简
朝代：清
体裁：五言律诗

斜曛天水光，春望阔苍苍。草染烟波绿，云烘草树黄。远愁海色尽，只影柳阴长。万象容吾暇，莺花劳艳阳。
春望
作者：黎简
朝代：清
体裁：五言律诗

旦气清如水，春光澹欲秋。烟绵细雨内，滉漾薄寒浮。望远鸟将目，伤心花拥楼。一杯劝白日，散发下扁舟。
春望寄药房
作者：黎简
朝代：清
体裁：五言律诗

日落桃李树，天高花转明。春潮竞风起，寒浪接云平。及雨孤帆重，投林一鸟轻。思君入遥夜，萧飒逼秋清。
春望寄郭山人
作者：黎简
朝代：清
体裁：五言律诗

黯黯长江外，滔滔落日圆。高棉照芳草，青紫各粘天。诗思堤莺后，春愁海燕前。郊民暇给否，花鸟故暄妍。
春朝乡里诸公同集致公房议脩慈度寺
作者：黎简
朝代：清
体裁：五言律诗

村喧海雨闻，松杪上风云。万象劳如此，诸天静不棼。花阴香积晚，苔碧佛衣纹。勿使山魈伎，围墙入夜分。
春朝咏怀
作者：黎简
朝代：清
体裁：七言律诗

孳禽衔草湿沾翰，雏竹平檐重亚栏。云外春山如醉梦，花梢风雨见阴寒。即归晚食抛长铗，不出时人忆小冠。远谢儿童笑拍手，何曾辛苦逐弹丸。
春梦
作者：黎简
朝代：清
体裁：五言律诗

春梦不就绪，依稀还窅冥。睡山云外黑，别草渡头青。药动烟迷阁，人归花覆亭。悼亡潘岳鬓，年远得星星。
春梦
作者：黎简
朝代：清
体裁：七言律诗

苦楝纷纷懒举杯，归鸿去去不登台。江湖满地平生阔，风雨送人春梦来。哀乐相撄与心斗，然疑交作促形开。深帏伏枕曾谁见，欲语苍茫首屡回。
春水
作者：黎简
朝代：清
体裁：五言律诗

汀洲白蘋水，蘋叶暖依依。昨梦春山晚，风波远客归。阿那浓柳影，澹沱碧云飞。宜称桃花岸，棠舟白袷衣。
春水
作者：黎简
朝代：清
体裁：五言律诗

碧水浸春湾，深天积晓寒。雨烟晴暗牖，风日掣光澜。比屋乱鹅鸭，此人常钓竿。商量激危石，持作富春滩。
春江吟
作者：黎简
朝代：清
体裁：古风

云英著水丝交加，水暖浪香鱼嚼花。春人意重丹桨弱，暗柳迷天还妾家。菱潭飞鹭破春碧，江日照寒晚风色。道傍但使愁煞人，不使娇名与人识。菖蒲新芽五寸长，日夕水边抽断肠。
春江吟·其一
作者：黎简
朝代：清
体裁：七言绝句

水西天密树梢平，海国风烟坦掌生。遥知归艇入村口，祗见飞花闻橹声。
春江吟·其二
作者：黎简
朝代：清
体裁：七言绝句

雨酿浓青柳醉天，一弯愁黛暮山圆。船头花影垂垂簇，亲见饥鱼嚼紫烟。
春江寄云隐兼示石帆
作者：黎简
朝代：清
体裁：七言律诗

民生犹困物皆昌，不暇怀人坐岁荒。好友服儒能乞食，故交繁邑忘赍粮。危樯处处栖雷语，远树深深倒水光。天许春工纵花鸟，世容吾辈饭文章。
春江棹歌四首·其一
作者：黎简
朝代：清
体裁：七言绝句

窈袅绿蘋容裔波，柳风吹面醉春和。白絮白鸥彯白袷，青峰青髻斗青螺。
春江棹歌四首·其三
作者：黎简
朝代：清
体裁：七言绝句

北岸垂杨南岸山，江心歌管信青翰。不知两岸青阴合，特怪漫空烟霭寒。
春江棹歌四首·其二
作者：黎简
朝代：清
体裁：七言绝句

春江水色荡人心，花拥春人影不深。饥鱼双出呴花影，不畏隔花人整簪。
春江棹歌四首·其四
作者：黎简
朝代：清
体裁：七言绝句

云外谁家花上楼，东南初日上帘钩。遥知独立楼中女，自怨何人江上舟。
春江渔父辞
作者：黎简
朝代：清
体裁：七言绝句

木棉飞尽柳绵飞，渔父春江夜不归。水暖萍香照新竹，鲥鱼将到夏来肥。
春泛词
作者：黎简
朝代：清

见柳犹思古朗宁，江边风絮搅离亭。天西昨夜昆仑雨，绿得牂牁几点萍。
春泛词·其一
作者：黎简
朝代：清
体裁：七言绝句

不要兰桡不要帆，直停一叶帖春潭。为怜净绿春山影，点破江天白袷衫。
春泛词·其三
作者：黎简
朝代：清
体裁：七言绝句

叠叠江光出树梢，南溟天地小堂坳。虚舟仙去容回首，十郡如烟一芥胶。
春泛词·其二
作者：黎简
朝代：清
体裁：七言绝句

见柳犹思古朗宁，江边风絮搅离亭。天西昨夜昆崙雨，绿得牂牁几点萍。
春波行
作者：黎简
朝代：清
体裁：古风

春风吹波初燕飞，桃花入船满我衣。我云行矣出溪曲，万花憔悴千鸟啼。碧波落照近路晚，绿树接天遥梦归。我行中途正春仲，水远山平日相送。未愁行子忘行程，为恐乡心忤乡梦。愿将春梦托风潮，上下江波续暮朝。断肠听说胥江水，江水东流魂莫招。
春游寄正夫
作者：黎简
朝代：清
体裁：七言律诗

桃爷窥人出土墙，墙根行袂渲花光。鸟抛软语丸丸落，雨翼新风泛泛凉。过去灾凶馀性命，诗书门户首耕桑。种松已似佳儿否，昨见趋庭似尔长。
春睡起
作者：黎简
朝代：清
体裁：五言律诗

梦绪持春怨，香丝供病缘。袂寒风柳雨，帘暝水花烟。旧事成前悔，新知续去年。报看池上草，生意碧烟绵。
春词·其一
作者：黎简
朝代：清
体裁：七言绝句

浓破春愁醒柳芽，浅停寒意称梨花。光云暖送冲帘燕，宿雨凉嚣到枕蛙。
春词·其三
作者：黎简
朝代：清
体裁：七言绝句

断云无雨不蕴藉，解逐风花轩轾飞。酿得夜来沙撒瓦，又匀苗叶冰寒威。
春词·其二
作者：黎简
朝代：清
体裁：七言绝句

海天归梦浮新涨，莺燕怀人锁故园。不分春光作无那，客花偏肯照空尊。
春郊
作者：黎简
朝代：清

桃花藉芳草，白马出花嘶。初鸟声犹涩，春人年并齐。含思各深浅，同里异东西。相见不相问，青山畏日低。
春郊
作者：黎简
朝代：清
体裁：五言律诗

水满碧不动，春郊新雨晴。数行浓柳外，一桁晓山横。日薄滃花气，风恬软鸟声。病才蠲六七，虚白已全生。
春酒
作者：黎简
朝代：清
体裁：七言律诗

樵夫终岁无斋禁，饮者皆云我自然。四十恒河还故国，九旬慈父喜新年。莺啼柳踠双甘地，燕啄花熏五戊天。此事少阑农事急，荷锄归看暮炊烟。
春阴
作者：黎简
朝代：清
体裁：七言律诗

春阴多态不顽冥，一段馀寒几日停。薄叶轻烟写空碧，旧苔新雨廓云青。帆如树黑移江岸，柳似山浓掩画屏。万物熙熙思婉婉，莺花不放客愁醒。
春阴
作者：黎简
朝代：清
体裁：五言律诗

水气上寒氛，春阴始属云。梦多愁自醉，衫腻坐频薰。厨钵朝禽下，田波昼蛤闻。湿花无意绪，落处不纷纷。
春风·其一
作者：黎简
朝代：清
体裁：七言绝句

春风情性与谁知，急在花梢缓柳丝。柳密花深小庭晚，有人寻梦碧云期。
春风·其二
作者：黎简
朝代：清
体裁：七言绝句

宋玉情深语绝工，已判云雨又分风。年深道胜甘雌守，不辨披襟顾盼雄。
春鸟
作者：黎简
朝代：清
体裁：五言律诗

春鸟喜柔枝，枝摇定却飞。衔花鸣弃水，熟客斗撞衣。翅挟晴云热，巢归暮雨微。垂杨荫江馆，为汝候柴扉。
昨夜
作者：黎简
朝代：清
体裁：五言律诗

茫茫昨夜雷，撒瓦雨东来。凉未浮新水，青聊阔旧苔。蓼风清岸月，竹露洗山杯。唤起筹终岁，田工着鸟催。
昨梦
作者：黎简
朝代：清
体裁：古风

昔时走天边，有梦未间阔。临终一握手，生死乃隔绝。魂梦同此身，天海共明月。归路无远近，心气殊冷热。死人谢生人，精爽不两结。不如生别离，梦境转亲切。茫然昨夜梦，脉脉无可说。
昨梦
作者：黎简
朝代：清
体裁：五言律诗

秋梦莽寒湖，湖峰秖大乌。天围千古阔，日荡寸心孤。木脱低还上，鸿饥高重呼。西风客帏雨，归思结乡鲈。
昨梦李昌谷弹琴
作者：黎简
朝代：清
体裁：古风

年无几梦十九恶，昨夜何人媚魂魄。长爪诸孙秀眉绿，围玉神麟腰一束，鸣弦古寒动秋屋。陇山月黑叫孤鹦，昌谷云深啼老竹。红丝剩血弹涩吟，千年以还吾识音，车行确确雷碾心。行云已去银浦浅，出门独愁碧海深。
昨梦漫题
作者：黎简
朝代：清
体裁：七言绝句

梦中花翳水村冥，波腻云香醉不醒。自展心经药烟阁，赤泥金管写鸦青。
昼气
作者：黎简
朝代：清
体裁：七言律诗

昼气暄凉骤不同，烟蒸尘沸互西东。轮囷云势酣风黑，散漫阳光间雨红。悬霤波涛浮枕簟，破蕉琴筑付梧桐。不愁寂寞客窗下，尽态阴晴天井中。
晓出村舟中作
作者：黎简
朝代：清
体裁：古风

悬山覆水不到水，水云似海不似云。一身自作海上客，此山离立云中君。江云渐高山渐小，初日平铺万波晓。须臾山在金碧中，全见山腰失山杪。八风忽展东南溟，天水光白山光青。张帆看山势争转，瘦约一束空亭亭。烟螺似我病妇态，相送远近同含情。我于山水矜画手，如此深峭画未成。山阿片云酿水气，欲出未出迟不轻。秖应今夜客独宿，始肯入城为雨声。
晓思
作者：黎简
朝代：清
体裁：五言律诗

墙鸣迥柝闻，柳合早禽分。沙气收残月，江光得片云。经年曾几睡，此夜自初曛。阔绝劳人眼，天南大海濆。
晓成
作者：黎简
朝代：清
体裁：七言律诗

初日东邻送花影，离离断云苍藓深。残灯耿心苦志士，晴天悦性言来禽。朝凉媚病去稍稍，景光曝背行骎骎。幽竹藤花药烟阁，风其吹汝雨淫淫。
晓晴
作者：黎简
朝代：清
体裁：五言律诗

昨夜热冥冥，璁琤竹坞声。江云含雨阔，林鸟翼风鸣。朝爽浮平楚，秋光廓太清。新凉满衣带，自觉往来轻。
晓村
作者：黎简
朝代：清
体裁：七言律诗

林日娟娟宿露漙，垂垂花影碧云干。秧田波软青光浅，松滘天深俯仰寒。得与失齐吾不钓，病于贫甚体须安。两年自减行春兴，老眼荣华已厌观。
晓气
作者：黎简
朝代：清
体裁：七言律诗

晓气凄凄似晚秋，今年六月五更头。虚乘大水还家梦，冻立青山当我楼。枕近螀声苔及榻，海吹鱼沫雨添流。交州薏苡明珠价，遮莫拘拘湿病偻。
晓立
作者：黎简
朝代：清
体裁：五言律诗

微雨过江亭，空江雨气青。柳深楼角锐，沙晓树根冥。养疴眠伤别，忧农春早醒。蘋风动衣带，流眄自郊坰。
晓色
作者：黎简
朝代：清
体裁：五言律诗

村色静复静，天光分未分。湖阴红展日，竹冷碧垂云。海雨留鱼气，潮田起鸟群。病多辞晏卧，东面漱氤氲。
晓起书怀
作者：黎简
朝代：清
体裁：七言律诗

猎猎晓风吹袷衣，白云黄叶搅空飞。南鸿海面惊天远，秋士蓬心接梦稀。早菊送花资蟹舍，晚莼迁地称鱼矶。也求口实颐多病，不遣身名属少微。
晓起触目
作者：黎简
朝代：清
体裁：五言律诗

宿雨云行涩，凉风鸟语圆。呼群过瓦疾，收熟占人先。物命同天地，吾生愧岁年。南山一顷豆，从此赋耕田。
晓钟
作者：黎简
朝代：清
体裁：七言律诗

五更潮大月漫流，海寺晨钟澒洞浮。独鹤孤云杳如梦，烟潭风渚浩然秋。江湖伏枕元多警，今古横胸敢说愁。最忆铁桥观日了，下方铜钵出龙湫。
晓雾
作者：黎简
朝代：清
体裁：五言律诗

南风生晓雾，万瓦切氤氲。匀较炊烟盛，低从海气分。不收常化雨，羞整即为云。凝着非无质，丛篁接叶闻。
晚云
作者：黎简
朝代：清
体裁：五言律诗

村凉晚看云，天远意相亲。夕气清于水，神光迥照人。将秋先淖约，昨日小嶙峋。仰面吾何拟，陶诗得此真。
晚凉
作者：黎简
朝代：清
体裁：五言律诗

万叶暮色合，叶凉吾眼青。片云一鸟远，新月杂花冥。虫紧清切露，池深寒碧星。病夫舒气血，宜称众香亭。
晚凉
作者：黎简
朝代：清
体裁：七言律诗

凉有蝉声不假风，晚云淡薄帖晴空。天明一点暮山碧，江白半帆斜照红。撙节病身强犬子，商量渔具拓龟蒙。今年闰月真长夏，多睡三旬与短篷。
晚凉
作者：黎简
朝代：清
体裁：五言律诗

江皋晚凉阔，云色送人归。风紧蝉嘶日，花斜燕掠衣。灯兼圜水动，露入啸篁稀。夜短眠无妥，吟多病悔非。
晚景
作者：黎简
朝代：清
体裁：五言律诗

孤蝉野风阔，双燕碧云秋。惨黛全融水，残阳半赭楼。微吟晚有意，宜怨澹无愁。五月人间世，萧然欲试裘。
晚晴
作者：黎简
朝代：清
体裁：五言律诗

江村晚晴色，絺袂袭凉芬。潮送竹扉月，雨留花亩云。泠泠孤鸟外，落落一钟闻。暮意盈幽草，苍黄染夕曛。
晚晴漫题四绝句·其一
作者：黎简
朝代：清
体裁：七言绝句

竹外沙光渲晚日，柳梢天色醒春愁。东风不借杨花力，才过东墙几日留。
晚晴漫题四绝句·其三
作者：黎简
朝代：清
体裁：七言绝句

两月春楼锁梦云，往时悲笑浩难分。伤心南浦今朝绿，故莹清波送雁群。
晚晴漫题四绝句·其二
作者：黎简
朝代：清
体裁：七言绝句

紫霞西划大横庚，浓抹西樵峰顶明。倒射江云下东海，水光回合动江城。
晚晴漫题四绝句·其四
作者：黎简
朝代：清
体裁：七言绝句

江上春深鸿雁过，人间地久别离多。绿杨树杪连天白，尽日烟帆续逝波。
晚欲雨
作者：黎简
朝代：清
体裁：五言律诗

晚饭蝉声里，昏灯水气中。云低还易雨，潮上辄生风。飞叶映江白，残阳过瓦红。无人与长夜，行坐警青铜。
晚照
作者：黎简
朝代：清
体裁：七言律诗

雨后千家碧瓦烟，烟光渲日日丝寒。燕泥去地香逾重，鸦背晞风冻未干。排闼柳花吹酒店，飞空山影压渔竿。东皇解惜无多候，约束春阴剧不难。
晚花
作者：黎简
朝代：清
体裁：五言律诗

晚花如美人，迟暮自伤春。品绝难评色，愁多剩许身。纤秾看愈远，烟雨阔无邻。缓缓湘东骑，前尘荐绮轮。
晚食后溪上
作者：黎简
朝代：清
体裁：五言律诗

风潮碧以凉，陂草间波光。急鸟归无影，高云定不狂。昔劳甘晚食，齐物悔多方。此后年辰暇，偿吾去日忙。
晚饭后
作者：黎简
朝代：清
体裁：七言律诗

晚视天高天井深，焉知云影万家阴。要看花事须为梦，频得乡书笑抵金。墙角鬼彡萝匝地，城头乌尾月当心。欲抛诗卷论家计，已厌虚名尚苦吟。
晤潘汉超
作者：黎简
朝代：清
体裁：七言律诗

一别廿年同故乡，相逢吟鬓渐苍苍。贫如往日迂论命，误坐微名老畏狂。愿有后期仍许阔，能来孙辈又成行。病容莫厌还须记，瘦入他时满面霜。
晦日温遂之携古书画数种来泊舟村口即事有作
作者：黎简
朝代：清
体裁：古风

南风落春帆，细雨转杂花。板桥压村溪，遂泊村外沙。行见子云居，芙蓉出高阁。君知讵须问，门外最寂莫。拉我入尔舟，水莎日气寒。完善西岳碑，变灭北苑山。流观晚饭已，鸦声隐竹色。蕉林暮涛壮，芦夹深灯碧。君归三月朔，我梦百花中。不尔惊沸传，昨有贯月虹。
景风四章
作者：黎简
朝代：清
体裁：四言诗

翕翕景风，言披我襟。庭柯即静，交鸣春禽。日暮动酌，胜理难寻。白云自来，海水亦深。（一章）翕翕景风，吹万斯悦。时物与人，爱此嘉节。朱晖在天，绿华明洁。情以和守，理以近泄。（二章）翕翕景风，有怀在人。在人为欣，于物为春。宜语宜默，斯夕斯晨。事谐静见，情同气均。（三章）翕翕景风，言翕于郊。青原百里，以佚以姚。目与物遇，赏与天遥。和平在怀，莫匪春朝。（四章）
晴复雨
作者：黎简
朝代：清
体裁：七言律诗

近水人家瓦气昏，垂江低雨傍沙村。桃榔踠地啼饥鸟，芦荻捎风触怒豚。柳絮纸灰沉熟食，湿蓑干鹭动青原。中年日月跳丸弹，更与宜僚急手翻。
晴日
作者：黎简
朝代：清
体裁：五言律诗

游丝合飞絮，容裔媚春风。晴日翻书响，深花酌酒红。露荷乳白岛，墐竹祝青虫。微物资心累，人机昧化工。
晴眺
作者：黎简
朝代：清
体裁：五言律诗

风日递变现，阴晴相往还。雨鯹鱼啸海，云怪兽颓山。早熟忧时缓，回头得命艰。天边多水气，凉眺展尪颜。
晴阴有诗
作者：黎简
朝代：清
体裁：古风

飞鸟定恬风，泛泛极云天。天云亘水气，积水阴渺漫。枕衾畏梦寐，超越约篱藩。绿藓云镂墙，青蛙池涨盆。露梢竹溅衣，雨阵花垂关。竹根绕坡路，花上眺春村。村暗落湿翠，湖光浮阔寒。絮烟白切草，梦霭黑悬山。去鸿叫孤影，深天明碧湾。节候坐遂徂，沉重景已阑。云外西去日，古时东逝川。飔飔送暮色，黯黯动高原。沟瓦饫无声，茫茫灯火昏。
暂归村庄示故人六君子
作者：黎简
朝代：清
体裁：古风

归人夜绕灯烛光，古壁似冰人影长。赤贫小别当万里，青春一身思故乡。莺鸣日出绿梧晓，燕啄花入春机忙。此来哀乐已破月，就中离合俱沾裳。青枫湛湛合江色，片云小帆鹭一只。离离浦草照眼青，脉脉云山送人碧。仲由亲老归恐迟，梁鸿命劳闲不得。四海皆云有兄弟，六君谁可当松柏。鸦啼官树晓出城，风江夜怒晨未平。城中旧雨至今雨，江上归情满别情。还家几日吟兼梦，到眼片时阴复晴。阴晴变态劝君饮，十日我来君酒醒。
暇日与诸公慈度寺致师方丈
作者：黎简
朝代：清
体裁：五言律诗

松风落霜子，秋寺瞰山光。路静人烟晚，溪深僧影长。衣衿振花屑，村树观禅香。国土兹严净，凭师作道场。
暑雨后有述寄梁石痴时梁君方作画五山间斐然之作兴托画理
作者：黎简
朝代：清
体裁：七言律诗

断霓玄黄云陆离，青螺返照紫琉璃。观空种种晴阴状，正色苍苍造化师。楼阁玲珑金碧画，乾坤清淑鹭鸥知。帘波簟玉肌冰雪，莫扰成亏看弈棋。
暗记人家墙头竹
作者：黎简
朝代：清
体裁：七言律诗

水月仙湖一角冥，高云阴处小亭亭。立闻笑语鬟沾绿，步验流连灯闪青。谁共空庭如白水，翛然霏露似凉汀。伤秋宋玉无春思，梦隔重山六扇屏。
暝色
作者：黎简
朝代：清
体裁：五言律诗

暝色天边树，深青接海昏。鸦呼独树汛，雨挂夕阳村。松雾浓沾瓦，花流曲到门。何人入遥夜，相望役吟魂。
暮吟
作者：黎简
朝代：清
体裁：五言律诗

天光开水色，夕气合林霏。雨薄虚迎鸟，风纤实满衣。候虫莎下露，诗梦竹阴扉。静者知毛发，秋根入细微。
暮归
作者：黎简
朝代：清
体裁：七言律诗

碧水青山一日程，横江津吏问扬舲。人家柳岸看微火，草阁花檐带小星。不稼殊惭郑生谷，著书将搆子云亭。浊醪大好宜清夜，虚白满堂吟纸屏。
暮春
作者：黎简
朝代：清
体裁：五言律诗

云旧雨风新，阑珊作暮春。睡刚阴送夜，吟辄苦侵晨。去日频辞我，馀花低怨人。故交还劝驾，未晓角双轮。
暮春睡起漫成示门人何深
作者：黎简
朝代：清
体裁：七言律诗

鸟声花片袭低风，珠溜檐端雪飏空。梦觉坐忘仍蛱蝶，云浮渊审愧虬鸿。功名俯仰成陈迹，吟望低垂得病翁。已判湖山与宗炳，悔将词赋老扬雄。
暮立
作者：黎简
朝代：清
体裁：五言律诗

雨重晴如雾，江深晚更寒。晓将昏作色，云就树为团。渔爨芦烟湿，鸥眠浪翅干。物情时便息，吾道默相看。
暮蝉
作者：黎简
朝代：清
体裁：五言律诗

送客归路晚，暮蝉高叫风。柳梢馀日色，人影过桥东。独立离愁阔，孤吟怨调同。近来疲两耳，堂后有疏桐。
曙日
作者：黎简
朝代：清
体裁：五言律诗

曙日催残夜，劳心媾逸躯。古今乘传马，行止泛江瓠。花暖春愁破，云兴懒病苏。东风解相媚，苒苒拂吟须。
曲径
作者：黎简
朝代：清
体裁：七言律诗

初见荆扉辟土墙，旋于竹坞出茅堂。微吟自爱纡徐引，新术人须再四忘。石缝冰纹生旧藓，莎根露气激寒螀。颇思送客前村晚，临水登山有许长。
月
作者：黎简
朝代：清
体裁：五言律诗

三年有月夜，太肯放光明。地白凉如洗，形销久不惊。鸟争残叶落，萤避暗墙行。三日东风起，来宵听雨声。
月
作者：黎简
朝代：清
体裁：七言律诗

好月杯盘执明水，清心吉祥非夜人。旧雨烟云足过眼，孤舟天海得其真。安得仙公吹铁笛，为呼赤鱼朝玉晨。泠泠阆风五铢薄，衣带捲起沧波尘。
月
作者：黎简
朝代：清
体裁：七言律诗

月好杯盘执明水，清心吉祥为夜人。旧雨云烟足过眼，孤舟天海得其真。安得仙公吹铁笛，呼起赤鱼朝玉晨。泠泠阆风五铢薄，衣带捲起沧波尘。
月
作者：黎简
朝代：清
体裁：五言律诗

渐极玉叉尖，秋河晓尚淹。柳梢天色卵，荷渚水光恬。惜别频偻指，幽风黯下帘。西楼复西角，迢遰可怜纤。
月
作者：黎简
朝代：清
体裁：五言律诗

秋与诗人月，诗人已自愁。平生阔如梦，昨夜始登楼。草露光逾细，池星碧不收。兰台容易老，心本接离忧。
月
作者：黎简
朝代：清
体裁：五言律诗

秋月入重城，分光到我庭。片云人共影，多露物增明。海气难为梦，堂虚易有声。晓钟凄紧绝，天地欲峥嵘。
月下作
作者：黎简
朝代：清
体裁：五言律诗

水月还乡阔，他乡见月时。圆因窥后井，方可满前墀。梦里秋官社，街西老树枝。三年旧乌鸟，啼苦或相思。
月下戏咏
作者：黎简
朝代：清
体裁：古风

半岁海上月，云水气相裹。今夕视行影，始能辨人我。竹密团云深，松瘦古髯堕。墀方晰惊乌，波圆见落果。行久独生寒，短草净可坐。地深天自高，月细玉一颗。微吟大块内，抱泥鸣蜾裸。
月下江上
作者：黎简
朝代：清
体裁：五言律诗

诗思喜秋清，天光入海平。月流行不动，风舰去无声。我是浮槎客，何当上玉京。广寒空雾露，十倍水乡明。
月夕桃李花下忆梅花作歌
作者：黎简
朝代：清
体裁：古风

春空有月与桃李，那有梅花月如水。巡檐笼袖犹自矜，天色云光不相似。昨日登台邈怀望，万物熙熙各生理。微阳薄雨江上村，云草烟波水中沚。于焉桃李亦一时，极吾心目伤千里。忆从前月无月夜，已使寒光透窗纸。窢然乃得易之复，静极如窥天所始。虽无雨雪供独悟，不有梅花讵胜此。此别经旬尚未远，含情有怨何能已。尔能作花瞠乎后，自分无言不如彼。达人耳目取时适，太生分别吾泥耳。勿从桃李歌此诗，且放天地犹一指。
月夕饮藤花下作歌赠友
作者：黎简
朝代：清
体裁：古风

月转屋角来花梢，花影入酒相加交。樵夫坚坐乱云底，与静者饮深酒理。月光映叶灯光青，叶气似水衣泠泠。青光着酒酒愈碧，冷碧入唇唇亦惊。遂令酒肠冰雪明，满身习习香风生。不为耳热拔剑起，颇厌饮者多豪情。生平豪举昔所有，故是狂生不因酒。月寒日暖煎迫馀，物我交倦水火无。称心之语意易足，冲气以和声出虚。请为诗人颂酒德，绝称藤花韵幽寂。请为酒人立诗品，碧山人来月堪饮。不见朱门歌舞昨留宾，今朝饥作路旁人。蜗庐抱膝我坐啸，鼠穴乘车公莫嗔。
月夜
作者：黎简
朝代：清
体裁：七言律诗

明月严城独岸巾，中庭扶病影相亲。乌鸦警醒偏辞树，风露高寒渐中人。几夜梦多嫌断续，晚篱花少益精神。山妻可似梅妻瘦，瑟缩烟梢黯淡春。
月步
作者：黎简
朝代：清
体裁：五言律诗

月流动衣碎，人影入溪停。露静丛苇白，雨多空地青。光澜闻水鸟，暗叶定风萤。不寐桐檐下，藤花夜气冥。
有叹
作者：黎简
朝代：清
体裁：五言律诗

水出万山鸣，天低一掌平。盘涡翻大树，缺岸陷孤城。觅屋馀墟社，逢人问死生。武溪深不测，辛苦忆南征。
有感寄石帆
作者：黎简
朝代：清
体裁：七言律诗

大石莲塘只隔街，中间前拟共茅斋。最难得地中园写，不肯借人惟草鞋。鲿鲤空群星在罶，风云心热火焚槐。南园五子悲回首，来往风流二老偕。
有所思
作者：黎简
朝代：清
体裁：五言律诗

时时有所思，吾自不能知。生性元幽怨，行吟即别离。情多心不受，病久影增疑。况是秋风夜，随人著柳丝。
有述示二三知我
作者：黎简
朝代：清
体裁：五言律诗

中年诗有益，夙志力图难。□□为心化，生涯立命安。蜮□君子见，遗墨血无乾。云岭□□白，平明取自看。
有问简近不肯作长诗者答五十六字
作者：黎简
朝代：清
体裁：七言律诗

微吟新爱短歌行，末坐聊为后缓声。来日大难当取乐，中年渐过苦多情。天刑猿狖肠须断，风损江河气且平。君悟真机犹橐籥，歙张云雨一虚盈。
服药
作者：黎简
朝代：清
体裁：五言律诗

服药起居节，返神风日和。约腰中岁减，在眼落花多。远道非骐骥，吾家故薜萝。北书劳俊杰，南极问风波。
服药
作者：黎简
朝代：清
体裁：五言律诗

未能勿药喜，频药却生疑。有说凡医数，收功故力疲。鵙啼芳草晚，风善暮云迟。近取自然性，尊生良在兹。
服药
作者：黎简
朝代：清
体裁：七言律诗

生人何乐乐粗安，奢与瓢铛减食箪。大嚼我真虫习苦，一枝天假鸟号寒。人知平叔当行散，妻故云英善捣丸。昨日谬邀乡老喜，共迎笠屐笑相看。
望三忠庙风雨
作者：黎简
朝代：清
体裁：五言律诗

云起大夫峰，灵潭上黑龙。雨涡村口岸，海啸庙门松。士气寒潮盛，山愁古黛浓。最传趋百怪，江县夜闻钟。
望仙坡最高楼
作者：黎简
朝代：清

在眼山川故国情，昆仑寒翠古邕城。短长道路供离别，少壮交游半死生。云色黄茅秋瘴尽，沙光碧玉暮江清。平安郡邑南征后，偶问途人不说兵。
望仙坡最高楼
作者：黎简
朝代：清
体裁：七言律诗

在眼山川故国情，昆崙寒翠古邕城。短长道路供离别，少壮交游半死生。云色黄茅秋瘴尽，沙光碧玉暮江清。平安郡邑南征后，偶问途人不说兵。
望农
作者：黎简
朝代：清
体裁：古风

小人有老亲，下士无寸田。恻然食望农，切于农望天。北风报秋信，病躯先受寒。夜云去飒飒，炯见星月干。亦知皇天意，无复亢暵患。三年厌糠籺，果腹恒艰难。三日无雨云，回首百不安。时时去人境，野望聊自宽。田父有好语，如酒渴梦泉。梦泉未饮泉，到耳凉溅溅。
望县城寄潘上舍景最
作者：黎简
朝代：清
体裁：五言律诗

眼寒极天水，高浪入诸峰。城白人烟淡，帆阴海气浓。病犹身侧望，药待绢斜封。为报思君久，关门欲禦冬。
望君答翼云
作者：黎简
朝代：清
体裁：五言律诗

望君江上秋，秋日下中洲。杨柳枝孤馆，芙蓉花小楼。羁栖寒自警，烟水暮多愁。来是慰萧索，不来谁蹇留。
望远
作者：黎简
朝代：清
体裁：五言律诗

望远三春障，凭高万井卑。尘头滃日动，两脚傍天移。迹异周南史，歌谐郢里儿。和光容自晦，庄老尔吾师。
望远之作寄二三同怀
作者：黎简
朝代：清
体裁：七言律诗

十载昔游残梦了，一身南望大江开。似于水尽天低处，厌见死生离合来。耳目一新诗得句，风波如故我登台。遥怜杜甫饥寒老，四壁呻吟赋八哀。
望雨二十句
作者：黎简
朝代：清
体裁：五言排律

汹涌搅风尘，尘中汹涌人。人皆喜时雨，天定格皇仁。灾有流行处，恩如浩荡春。西郊密云起，南极庶功匀。读易知爻变，占田贵俗醇。三年食似玉，八月落如银。国计关循吏，家怀切老亲。忧何分钜细，事本为生民。今夜星蒙晕，来朝水应申。秋风消肺病，安饱待尝新。
朝咏
作者：黎简
朝代：清
体裁：古风

朝云暖融泄，晨鸟凉圆滑。露在众叶明，雨及半江阔。水漫碧嶂深，野平孤树出。感逝情溢心，观化理障物。吾从自然性，谁阐造化窟。空光宠池草，烟絮间鱼沫。幽者此足幽，拙焉或无拙。
朝景
作者：黎简
朝代：清
体裁：五言律诗

沙烟仍合树，云水未开山。宿鸟高晞日，劳人出掩关。露香田早熟，花重艇争还。缓急谁非事，穷经岁不闲。
朝望大夫峰赋三忠庙
作者：黎简
朝代：清
体裁：七言律诗

天乌峰暗雨迷川，岸抱湖光树倒悬。山足噌吰隐龙鼓，云根蓬勃出鲵渊。鸟喧村祭巫投肉，马踏颴风花满天。奉礼呕心悲喜尽，要将词赋托神弦。
期以八月十日还家二日作诗留别佛山交游
作者：黎简
朝代：清
体裁：五言律诗

月照一村花，携家人到家。水光知木落，竹影转灯斜。三载经炊玉，今秋得及瓜。吾生半流寓，兹别倍堪嗟。
木棉写别
作者：黎简
朝代：清
体裁：五言律诗

他乡岁时记，当户木棉春。三见花开落，长如树主人。村头似峰影，天外插江滨。昨日看吾过，将迎何太频。
木棉花
作者：黎简
朝代：清
体裁：五言律诗

沧洲开木棉，开处掩春天。粗野何论态，纵横不受怜。极南宜正色，壮观殿诸妍。碧嶂来仙客，朱衣薄装绵。
未起
作者：黎简
朝代：清
体裁：五言律诗

唤起故未起，晓禽鸣屋山。涉江归梦远，欹枕愧春闲。暧树深窗色，幽花病妇颜。故人游兴好，书札动坚关。
杂咏·其一
作者：黎简
朝代：清
体裁：七言绝句

绯桃合与日暄妍，暖紫酣红报答天。为对分根故人竹，雨窗朝暝学啼烟。
杂咏·其三
作者：黎简
朝代：清
体裁：七言绝句

柳絮颠狂春便深，光云白雨共浮沈。芦花得与同时出，倍损伤春千里心。
杂咏·其二
作者：黎简
朝代：清
体裁：七言绝句

晴少阴多亦复佳，一枝淡碧照檐牙。鹁鸠声急天三月，不那梨花是雨花。
杂咏·其五
作者：黎简
朝代：清
体裁：七言绝句

社鼓沈沈桑柘烟，今年祈谷胜先年。农家酒薄无肥肉，费尽先年买莳钱。
杂咏·其四
作者：黎简
朝代：清
体裁：七言绝句

青梅青李碧云停，叶覆苔阴子豆青。奇绝花时幽绝我，花光如月夜冥冥。
杂忆绝句八首·其一
作者：黎简
朝代：清
体裁：七言绝句

夜香藤蔓上墙头，蚁住浓黄簇作毬。三载一回看汝得，淡风香语去年秋。
杂忆绝句八首·其七
作者：黎简
朝代：清
体裁：七言绝句

日落城头天半黄，平衔山缺下江光。秋空寒色起何处，满地江湖抱柳堂。
杂忆绝句八首·其三
作者：黎简
朝代：清
体裁：七言绝句

败荷犹剩几竿斜，不见人归岂见花。泥下马蹄禁冷著，小抽通干护霜芽。
杂忆绝句八首·其二
作者：黎简
朝代：清
体裁：七言绝句

梧桐干叶响玻瓈，黄落声中有病妻。往日清阴敷晚食，娇雏襟下走黄鸡。
杂忆绝句八首·其五
作者：黎简
朝代：清
体裁：七言绝句

馀地犹堪垦朮田，一家香酿药炉烟。荆妻多病于夫婿，屡懊村人寄药钱。
杂忆绝句八首·其八
作者：黎简
朝代：清
体裁：七言绝句

归思穷愁落叶边，三秋一月五更眠。不知目痛难书字，夜夜题诗泪染笺。
杂忆绝句八首·其六
作者：黎简
朝代：清
体裁：七言绝句

阿琼生小检形骸，九岁镌花自绣鞋。便拉阿芸教点字，不防慈母佛前斋。
杂忆绝句八首·其四
作者：黎简
朝代：清
体裁：七言绝句

淮南仙种幽香桂，昌谷饥粮小甲蔬。几日秋风诗思阔，竹窗谁为护巴且。
杂忆绝句十首寄故乡诸子·其一
作者：黎简
朝代：清
体裁：七言绝句

病躯身事得无妄，诗役心声犹有蓬。心极碧天身白袷，景光骀荡绿杨风。
杂忆绝句十首寄故乡诸子·其七
作者：黎简
朝代：清
体裁：七言绝句

药烟小阁试春望，日隔绯桃开处光。千家藓瓦绿于水，一雨花风红有香。
杂忆绝句十首寄故乡诸子·其三
作者：黎简
朝代：清
体裁：七言绝句

东风新水縠纹香，橘柚花多村气凉。昨夜雨晴刚月午，耸肩人影冻春霜。
杂忆绝句十首寄故乡诸子·其九
作者：黎简
朝代：清
体裁：七言绝句

花事年年不肯违，自能不饮醉芳菲。难禁病着无人问，證得天香未染衣。
杂忆绝句十首寄故乡诸子·其二
作者：黎简
朝代：清
体裁：七言绝句

莺花狼藉满人间，作么诗心自苦艰。才写暄风又凉雨，劳人有事化工闲。
杂忆绝句十首寄故乡诸子·其五
作者：黎简
朝代：清
体裁：七言绝句

蜂蝶纷纷情性生，摘花归去趁人行。收他玫瑰二月蜜，胜绝桃花寒食饧。
杂忆绝句十首寄故乡诸子·其八
作者：黎简
朝代：清
体裁：七言绝句

木槿后园临小溪，宫黄疏瘦飐人低。村居深巷无桑树，时借颠枝叫午鸡。
杂忆绝句十首寄故乡诸子·其六
作者：黎简
朝代：清
体裁：七言绝句

吾乡眠食有仙气，处处彩云天漂香。看取樵夫兰竟赠，去年花屑渍衣裳。
杂忆绝句十首寄故乡诸子·其十
作者：黎简
朝代：清
体裁：七言绝句

诸公被花恼不彻，可似老杜独颠狂。扶得诗成酒初渴，五云裘上涴宫汤。
杂忆绝句十首寄故乡诸子·其四
作者：黎简
朝代：清
体裁：七言绝句

上下江乡三十里，都见村头高木棉。我欲醉来堆绣被，花深三尺尚浓眠。
杂忆绝句十首寄故乡诸子二月十三夜梦于邕州江上因友人归舟作书寄妇梁雪百端集于笔下才书家贫出门使卿独居八字以风浪大作触舟而醒呜呼梦而不见不如其勿梦也况予多病少眠梦亦不易得耶辄作诗纪之得五绝句云尔·其一
作者：黎简
朝代：清
体裁：七言绝句

远离梦想生前足，死后与人犹远离。竹里梅花归便得，故人天外不能追。
杂诗绝句十首·其一
作者：黎简
朝代：清
体裁：七言绝句

积水几尺将入庐，落花有时吹到书。叶虫蜷蠕避乳燕，蚬鸭拨剌似跳鱼。
杂诗绝句十首·其七
作者：黎简
朝代：清
体裁：七言绝句

三月今朝初七日，轻风细雨又微阳。自从人日希夷子，六十日中眠一场。
杂诗绝句十首·其三
作者：黎简
朝代：清
体裁：七言绝句

静极翻怜无住心，无弦犹是处囊琴。奇花忽见初胎蕾，绝胜逃虚闻足音。
杂诗绝句十首·其九
作者：黎简
朝代：清
体裁：七言绝句

桂花屑风金琐碎，鸟语溅瓦弦璁琤。之折田沟自搰搰，大横窗日隙庚庚。
杂诗绝句十首·其二
作者：黎简
朝代：清
体裁：七言绝句

一点墙头青见山，七尺花底矮开关。故人莫误沿溪路，秖在芙蓉第二湾。
杂诗绝句十首·其五
作者：黎简
朝代：清
体裁：七言绝句

三月三日三日晴，白云丹旭水天明。隔江日日来风雨，万树芭蕉叶叶声。
杂诗绝句十首·其八
作者：黎简
朝代：清
体裁：七言绝句

众香亭前新玉兰，雨中开遍雨中残。穷檐饥鸟冻不出，到眼雪山明屋山。
杂诗绝句十首·其六
作者：黎简
朝代：清
体裁：七言绝句

烟水冥冥打桨声，深深篱犬隔花鸣。遥知人识罗含宅，竹里青光灯乍明。
杂诗绝句十首·其十
作者：黎简
朝代：清
体裁：七言绝句

颇爱渊明饮酒时，辞无诠次德支离。我深酒意氛氲甚，不饮令人见欲痴。
杂诗绝句十首·其四
作者：黎简
朝代：清
体裁：七言绝句

松风花雨湿晴衣，云渚烟江冷夕晖。蜂蝶喧颠亦伤别，趁人花艇送将归。
杂诗贻致中上士·其一
作者：黎简
朝代：清
体裁：七言绝句

过年犹有卖文储，遍选村花绕敝庐。问法众香阿閦佛，上乘经典种花书。
杂诗贻致中上士·其三
作者：黎简
朝代：清
体裁：七言绝句

玉皇觞罢百神回，忘却瑶京瀣露杯。老衲阎浮伸右掌，隔河沙断雪山来。
杂诗贻致中上士·其二
作者：黎简
朝代：清
体裁：七言绝句

两树木樨香独园，六时金粟落诸天。请公花下同斋饭，不犯黄龙半字禅。
李南涧哀词寄肃斋药房石帆虚舟
作者：黎简
朝代：清
体裁：五言律诗

三水离筵夜，千秋长别言。文章古憎命，天海阔招魂。远死挥迟泪，馀生出故园。吁嗟寄朋友，苍莽此乾珅。
李生相访移舟溪曲饮我四松下作歌赠之
作者：黎简
朝代：清
体裁：古风

道人门外一湾绿，欲致芙蓉媚深曲。未能花下系尔舸，且饮松根听我歌。四松高曾手所植，今朝新雨洗古碧。故延风日恒清冷，遥识儿孙有佳客。压床春注玫瑰香，洗盏秋开沆瀣白。一时质味失故态，气作松花青水色。道人平昔不沾唇，况复忧戚缠其身。君交有道饮有量，兴爽得秋和得春。知君爱我一曲鉴湖水，清梦与我鸥凫亲。明年君来莫辞远，芙蓉覆天秋水晚。隐约门前舣钓舟，谁知花裘临溪馆。
李花十二句
作者：黎简
朝代：清
体裁：五言排律

今日暖不雨，此花繁护枝。露丛愁蓊蔚，风处眼迷离。浅白照别酒，无言低怨颐。后园新凿井，初月乱穿篱。客计南安去，梅开北岭时。心伤出门急，春岂入关迟。
村中别其詹
作者：黎简
朝代：清
体裁：七言律诗

七日淹留细雨天，勿嫌多雨破三年。竹间灯白早同饭，水外星干晴放船。送客海峰青面面，入门花月暮娟娟。天池滀翠君珍重，中有猿声到梦边。
村中奉寄云隐兄前年世兄佩士补弟子员故有第五句也
作者：黎简
朝代：清
体裁：七言律诗

谢安高才尚高卧，读书先读鼎彝铭。山炉水火须奇字，汗简虫鱼借石经。令子锦衿新柳绿，春江晴嶂古铜青。与君出入娱心目，倘为离君坐未宁。
村中奉寄文澜七兄并呈青州何君四十字
作者：黎简
朝代：清
体裁：五言律诗

草绿三春暮，花残二妙归。兰须晴日晒，夜逐冻波飞。愁坐还逢雨，东风月掩扉。动拟书使至，时展病妻帏。
村中寄云隐大兄吕石帆
作者：黎简
朝代：清
体裁：五言律诗

柳色留莺绿，蝉声逼荔红。夏消荔子雨，春驻柳丝风。节序孤村暇，交游独行穷。自非吾与子，生事寂寥中。
村中行春
作者：黎简
朝代：清
体裁：七言律诗

心绪能胜几日春，晚霞晴意作狞云。散花一礼黄师塔，上冢分香六女坟。尊足天生如跛鳖，濯缨波暖失洴龟。少年回首殊风趣，风景何尝异见闻。
村中送客
作者：黎简
朝代：清
体裁：七言绝句

君爱横江村渡头，落花依桨送君舟。娟娟新妇潭心月，狼籍村眉数寸秋。
村亭
作者：黎简
朝代：清
体裁：五言律诗

高柳拥村亭，春山柳外青。新莺邀我坐，此曲与谁评。水近兼花去，天遥接草冥。何人候横渡，招手立沙汀。
村南
作者：黎简
朝代：清
体裁：七言律诗

东风吹雨涨春江，三月田沟咽碧淙。菱塘柳陌霏霏静，燕子凫翁的的双。寒浮山气全融水，阴际天根不动幢。远收画境资吟境，敞辟南窗较北窗。
村口偶泛观涨
作者：黎简
朝代：清
体裁：七言律诗

绛云滚滚雨冥冥，倏忽晴阴迭不停。半圭山照大水赤，一寸柁飞千里青。沙田拽艇早捞谷，村路吹波低见亭。两负词翁邀我饮，空幔碧油开翠舲。
村口忆癸丑送别苏博士
作者：黎简
朝代：清
体裁：五言律诗

霞光黏鸟翼，沙气混渔烟。落日此千里，凉风犹去年。人醺论诗酒，山送买花船。自后苏司业，花间乞酒钱。
村口晚观潮上寄九日粤秀山诸君
作者：黎简
朝代：清
体裁：七言律诗

西日苍苍海水东，海门橐籥呴潮风。覆瓯出没遥岑白，沸火峥嵘夕浪红。倦客悲心多远眼，高台云木净霜空。秋山山响楼头月，独此花村照病翁。
村口沙田长句
作者：黎简
朝代：清
体裁：七言律诗

清月芦苇连天长，上有夕照渲微黄。几时得暇展青眼，终岁极劳如绿杨。望远伤离半生足，归风暮云千里凉。朝来扁舟驾山影，俯视万壑胶澄光。
村夜寄其詹
作者：黎简
朝代：清
体裁：五言律诗

孤舟归荻浦，寒火见渔家。岸暗罾如树，江明月似沙。薄衾疏梦绪，馀叶极年华。爱尔临风笛，吹予藉地花。
村居
作者：黎简
朝代：清
体裁：古风

闲居病适己，已复思朋来。柴扉对青山，安能不晨开。良苗泛天色，云光滋绿苔。野碧映远人，衣服清无埃。村翁语言拙，何必邹与枚。优能课晴雨，喜其多好怀。好怀无尽言，佳日有馀杯。
村居寄北试同年诸相知
作者：黎简
朝代：清
体裁：古风

慈乌羽翼瘏，实以哺亲饥。何来鸑鷟群，相与怜其私。迢迢上天路，欲挟同奋飞。誓将傍日月，不自惭羽仪。遂聚三月粮，得及千里期。一半留空巢，一半行自随。老雄送其雏，查查鸣不悲。望巢迟徊去，鼓翼呜咽啼。是夕明月高，照见树南枝。一叶庇病雄，三重号秃雌。孤雏感精气，忽自飞南归。归及故林外，族类闻啁吱。哀呼入其巢，日夕无休时。日夕呼稍休，性命危且微。巢中母与子，病吟相对栖。减如桓山鸟，所生惟两儿。大儿去谋食，十年归路迷。年年诉来雁，寄慰心依依。江湖竟天阔，春秋将语迟。小儿心力竭，无那何所施。呼佛学波若，皈命恒受持。白露一寸身，昊天无极慈。嗟予命轻薄，譬我则若兹。诸公气衮衮，正似含烟螭。君亲理一轨，通塞时有宜。行当縻章绶，勉力答所知。肯念云海东，尚有大布衣。颖叔为老母，舍肉馈甘肥。贡公赖知我，岸冠弹垢泥。待草希有赋，一寄慈乌诗。
村居怀石帆
作者：黎简
朝代：清
体裁：七言律诗

雨色日光环海奔，阴晴来去数寒暄。古墙牡蛎藤萝气，江国雌霓睥睨昏。索米假休仍抱病，悬旌心事藉招魂。故交屈指惟君健，客邸何如仲蔚门。
村居早春见梅花
作者：黎简
朝代：清
体裁：古风

梅花枝上天寒昏，索索未觉风云春。草堂昨夜襆被温，晓禽软语来唤人。泠然一枝静晨色，明水凝为冷光碧。罗浮合有三分月，一分许是吾家得。村醪不惜潋滟杯，玉花仅能三五开。却嫌花少不承月，空放月明寒绿苔。
村岸感咏
作者：黎简
朝代：清
体裁：五言律诗

苍然海上雨，雁背落秋阴。枫叶留残日，芦花怯薄襟。文园旧消渴，诗义古伤心。近喜维摩饭，兼能饱野禽。
村晚
作者：黎简
朝代：清
体裁：五言律诗

村晚树萧疏，斜阳满井庐。旧寒丰白蚬，新雾卖嘉鱼。游倦诗名寝，忧深物理虚。荆妻糜药饵，不暇赋闲居。
村晚
作者：黎简
朝代：清
体裁：五言律诗

村晚青阳乱，春条弱受鸦。绿阴三里草，红压一层花。鯹碧鱼苗水，香茸雀舌茶。未愁菲饮食，随分课桑麻。
村晚
作者：黎简
朝代：清
体裁：五言律诗

风雨入空村，江天空闭门。花浮别梦去，灯付怨虫昏。前路惟华发，归时忆故裈。长乡何事好，多病道弥尊。
村望
作者：黎简
朝代：清
体裁：五言律诗

苍然万木外，汹涌海云高。泽雨倾天走，沧波竟地淘。茅茨孤艇弱，江树仄帆牢。独立生飞动，心兼物象劳。
村舍寒夜寄梁作人
作者：黎简
朝代：清
体裁：七言律诗

穷冬海气吹云黑，虚室灯光对眼青。忆汝诗艰长至夜，绕庐花罨别愁冥。梅店北看大庾雪，江天南翳少微星。前途他夕怀君处，日日劳劳送客亭。
村行幽处见碧桃欹岸照水
作者：黎简
朝代：清
体裁：七言律诗

临水登山古别心，颓垣空屋绿萝阴。阿谁送汝已厓返，独立逃虚闻足音。人气温黁寒畏月，春风尖侧叹弥襟。官奴消得横波目，江汜空归下定金。
村雨寄张上舍灵峰天秀
作者：黎简
朝代：清
体裁：古风

昨者别君还，濛濛雨满城。今日坐忆君，村雨云水平。阴气千里来，不见雨脚行。渡江入村树，飒飒寒有声。洒我檐后桐，锵作金玉鸣。中庭绿沈重，遍地花纵横。时方读君诗，天然合琮琤。往往示得意，句非言所成。春寒耳目恶，心远天海冥。檐花累浓叶，暗若人影停。水气上垢衣，帖肉苔藓生。君于大城住，静怀闭神扃。长衢溅波浪，尘土胶冠缨。浣衣水无滓，始得着体轻。昔年仆土墙，草生艺馀亭。愁霖卧白日，归梦弄春汀。长空极露苇，弱竿钓风萍。今年颇家食，藏酒需花莺。倘能过我里，风日正暄晴。香饵春潭鳊，寒食桃花饧。
村饮
作者：黎简
朝代：清
体裁：七言律诗

村饮家家醵酒钱，竹枝篱外野棠边。谷丝久倍寻常价，父老休谈少壮年。细雨人归芳草晚，东风牛藉落花眠。秧苗已长桑芽短，忙甚春分寒食天。
村饮暮归
作者：黎简
朝代：清
体裁：五言律诗

春村雨后苔，云月暗徘徊。但有灯光处，深从花罅来。蛤鸣板桥屐，露洗竹根杯。独夜西堂宿，神清形自开。
杜鹃
作者：黎简
朝代：清
体裁：七言律诗

杜鹃何汝不自惜，在处悲鸣何处归。风吹花片弱魂断，月照纸钱低雪飞。天存微命哀以短，人到残春眠亦稀。不如百鸟漫心性，向尔前头毛羽肥。
杜鹃六首·其一
作者：黎简
朝代：清
体裁：七言绝句

春云似海树如烟，风雨欲晴闻杜鹃。人间三月偏劳汝，不放雏莺珠撒弦。
杜鹃六首·其三
作者：黎简
朝代：清
体裁：七言绝句

昔游几欲遍西蛮，杜宇三年苦劝还。日色着人死灰冷，碧鸡关减鬼门关。
杜鹃六首·其二
作者：黎简
朝代：清
体裁：七言绝句

杜鹃飞去岭南西，劝得人归为我啼。啼傍病夫增恶梦，西天青壁断无梯。
杜鹃六首·其五
作者：黎简
朝代：清
体裁：七言绝句

清明未阑谷雨前，墓纸低飞如柳绵。杜鹃花暖风凄骨，为有花间啼杜鹃。
杜鹃六首·其六
作者：黎简
朝代：清
体裁：七言绝句

一日人间十二时，一林春树万千枝。崦嵫未晚东方作，叫断阴柯不肯移。
杜鹃六首·其四
作者：黎简
朝代：清
体裁：七言绝句

牂牁江水挂天寒，千里杜鹃三百滩。西日东流无语急，此声还为有情酸。
来日书示
作者：黎简
朝代：清
体裁：五言律诗

信宿汝归宁，来朝我入城。近知数日别，急似晚春程。勿作大江梦，浩然春水声。检诗兼饮子，吟病可怜生。
来禽
作者：黎简
朝代：清
体裁：古风

双鸟今日来，疑此遽苍绿。见人稍去远，嘤嘤语高竹。主人槁木形，反觉劳汝飞。我方谢机事，汝自入于机。幽林吾客汝，莫学燕衔土。今年王家梁，明年谢家户。
杨明府席上作
作者：黎简
朝代：清
体裁：七言律诗

开径看山直到门，指看西岭夕阳痕。白云红树檐端晚，庭竹帘花烛影昏。旧客独深今雨契，一官才罢百骸尊。卫公玉馔周郎酒，醉恐肥羊破菜园。
杨柳
作者：黎简
朝代：清
体裁：五言律诗

春水可将迎，春深人有情。相思无处所，杨柳似生平。枝弱犹胜别，丝长更自生。低垂送行色，还作断肠声。
杨柳枝词·其一
作者：黎简
朝代：清
体裁：词

横江渡口雨霏霏，尽日杨花不肯飞。风吹多少愁多少，夜夜江波人未归。
杨柳枝词·其二
作者：黎简
朝代：清
体裁：词

春风时候不登台，今日明窗试小开。一行烟柳隔江碧，遥逐莫愁船尾来。
松
作者：黎简
朝代：清
体裁：五言律诗

高绝晚蝉风，四松溪曲东。藤萝媚秋月，窗户画江荭。往日维舟饮，深天染酒空。近知村穫早，鸦背日先红。
松栽
作者：黎简
朝代：清
体裁：七言律诗

再熟膏田熟六回，不如松莳一回栽。三年点子今年卖，细雨深花细艇来。陵谷几时才尺咫，云霄何处养风雷。先生三径盘桓地，松自谁移径自开。
松溪
作者：黎简
朝代：清
体裁：五言律诗

溪松带绿萝，其下有寒莎。洴絖西家女，惊鸿东逝波。华年芳草短，春日碧云多。便复闻长笛，翻成无奈何。
松风
作者：黎简
朝代：清
体裁：古风

天青日已西，溪春风自东。东风自吹万，及我四高松。松高易为响，百家闻夜钟。冥冥花竹影，梦堕清寒中。褰帷警山月，笙鹤行虚空。
林以善画鹰
作者：黎简
朝代：清
体裁：古风

绢素古惨澹，黑若雨竟天。梦梦云断崖，浩浩风揭川。苍鹰眼如鬼，光堕衣带间。远见两肩下，竦挟秋气寒。影失冻波底，意已孤云前。一眴谓其去，再眴惊其还。三眴往复乱，万里自倒颠。测彼画师心，静入面壁禅。而使后来人，心目不得闲。
林哲侯弹琴诗
作者：黎简
朝代：清
体裁：古风

半塘藕花秋鹭明，去年忆同许周生。周生弹琴诗发情，秋入菰蒲寒有声。云有林哲侯，与君同乡土。寄家吴门作吴语，不奏吴声绝高古。八月望夜观察堂，秋阴离离花覆廊。石泉璁琤窅屋壁，山风萧飒掀衣裳。新欢危坐遽掩奏，礼节不使神飞扬。九月九日天气凉，山响楼头南雁翔，七人五人齐望乡。细闻林叶洒窸窸，洞如山石空琅琅。日落黄菊酒杯短，风吹白云天路长。是时劝君勿终曲，要使尽情同一哭。已似桓伊唤奈何，始敬阮瞻忘雅俗。十月廿五别鹅潭，是日平叔还江南。西樵冻日黯千里，照见汝琴方在函。君言有声不成曲，亦似别语三其缄。江山去住各寂寞，始放别泪沾衣衫。凭君补作归风操，当得离居今雨谈。别来青春半徂谢，絮风花雨惊吴姹。博山炉烟乡梦阑，一和吴歈弹子夜。
林秀才挺基何孝廉铸颜连日画舫治具避暑观涨作歌招诸公同作
作者：黎简
朝代：清
体裁：古风

村心置酒村头客，水涨拍桥行不得。买棹出村还入村，挽臂小船登大船。中川曳旗水枝花，平湖吹波玉带沙。沙洲昨溯诗老宅，钓矶今舣渔人家。惊心入座数寒暑，坦掌之间百风雨。软红十丈无此梦，遥碧一寸知何所。新知信宿近可携，故人九年阔有违。三日休醒十日醉，秋风渐凉秋露霏。青尊好续竹叶酒，白水勿忘荷芰衣。樵生向来心易悲，诸子流连歌有思。苦吟一夜蓬满鬓，乐事明年瓜可期。青蝉声紧白日急，急觞稍阑成别离。
林良画独鹤图歌
作者：黎简
朝代：清
体裁：古风

上堂踽踽吾瘦极，何物昂藏睨相逼。主人肃客客隐几，物化天风生羽翼。昆崙云气蓬莱波，王母鞚引鸾娑娑。赤宵邀我两羽士，青鸟侍立三翠蛾。嗒然钧天五日返，道侣委形自此远。玄纁玉帔蜕示人，鳌柱龟台屼当眼。乃知化工如化人，摆落我迹游我神。君不见虚墙雪涛浩呼汹，崩云石菌青嶙峋。朱冠紧脑鍊日色，铁脚老骭搄铜筋。尚足令君乍却立，三尺喙吭如屈伸。秖应今夜风雨歇，天地三更气凄绝。无人知有丁令威，满目山川叫残月。
柬叶花溪三绝句·其一
作者：黎简
朝代：清
体裁：七言绝句

竹簟藤床角枕方，翛然宴寝有清香。先生肺热全消未，新种芭蕉取午凉。
柬叶花溪三绝句·其三
作者：黎简
朝代：清
体裁：七言绝句

有客濠梁卧病中，惊心六月雨飘风。自嘲身似菩提树，但有生机是佛功。
柬叶花溪三绝句·其二
作者：黎简
朝代：清
体裁：七言绝句

得句欣欣起独行，矍如无病夜神清。豆花篱落幽篁外，石缝寒花蟋蟀鸣。
柬石帆·其一
作者：黎简
朝代：清
体裁：七言绝句

今日晴阴乍有风，旧寒犹压黑云重。明朝肯向长棉下，走马城埤数落红。
柬石帆·其三
作者：黎简
朝代：清
体裁：七言绝句

睥睨墙高柳气清，花时不出畏严城。艳君一卷潮州集，半夜红灯照碧城。
柬石帆·其二
作者：黎简
朝代：清
体裁：七言绝句

卜宅南村近有诗，素心何处可相期。只须粗了幽人事，新笋争长占竹篱。
柬石帆·其四
作者：黎简
朝代：清
体裁：七言绝句

夜不能眠昼黑甜，主人蒙首客嗔嫌。城中处处花飞处，若个閒愁与病兼。
柳
作者：黎简
朝代：清
体裁：五言律诗

柳是劳人树，劳劳树下亭。无花落近处，有叶搅青冥。漭漭长河水，风波古不停。至今庾信曲，凄绝路人听。
柳下
作者：黎简
朝代：清
体裁：五言律诗

杨柳含情树，情人况暮秋。江天最阔处，风露五更头。地白人怜影，根虚浪拍舟。病蝉如病客，无语若无愁。
柳丝书馆问谢荩臣病
作者：黎简
朝代：清
体裁：七言绝句

不见弦声落暮尘，入帘黄叶病将军。琵琶弟子春风面，也似今来殷仲文。
柳波秋柳和黄药樵
作者：黎简
朝代：清
体裁：古风

春江打两桨，言是卢家妇。河南指妾家，鹦鹉藏深柳。柳态本因枝，年长谁无思。柳丝遮玉貌，愁杀道旁儿。道旁春水曲，画舸明春旭。梳头太髼松，半挽春烟绿。春烟吹不去，人影在轻纱。香风摇碧柳，一点是桃花。桃花逐流水，荡漾何时止。可怜一夜秋，明月寒波底。寒波浩浩流，人散木兰舟。何处非长夜，何人不识愁。愁人扳柳枝，惆怅夜深时。西风不怀旧，犹使夜乌啼。
柳絮词
作者：黎简
朝代：清
体裁：七言绝句

梦断秦娥近十年，别时种柳瘴江边。前年我渡邕州水，柳也飞花打我船。
柳花
作者：黎简
朝代：清
体裁：七言律诗

不尽天涯不尽风，水村西外夕阳东。多生离恨诸天上，弱梦情人三月中。鱼嚼断萍吹碧沫，燕私连袂覆香绒。春窗儿女阳春怨，曳雪牵云送玉骢。
柳蘼芜桂桃榆桐兰蕙相思成篇
作者：黎简
朝代：清
体裁：七言律诗

杨柳楼心新燕飞，蘼芜山下故人非。生寻桂魄迷灵窟，剩嘱桃根得嫁衣。榆树晓星窥独宿，桐花么凤愬朝饥。尽芟蕙亩锄兰畹，泪雨相思种豆归。
柴门
作者：黎简
朝代：清
体裁：古风

柴门面秧陂，层波泛云色。溶溶阔于川，山光落平碧。日丝气繁散，风花去离即。的历飞鹭明，静婉春衫白。苍苍韶景晚，蘧蘧自喻适。陶潜非达道，谢安无旷识。返性入山水，资生计衣食。昔时同学翁，冠带何煊赫。长安热魂梦，无暇到泉石。焉能便相笑，相见不可得。
柴门
作者：黎简
朝代：清
体裁：七言律诗

隔水青山青有馀，芙蓉湾口雨晴初。溪流之折路斜出，林竹翳然亭四虚。吠月狗声灯火细，缀花麇眼豆篱疏。望衡接宇连村岸，好好先生何处居。
树下与诸子论诗咏怀赠之
作者：黎简
朝代：清
体裁：七言律诗

风柳溪花坐剧谈，神明小极体清酣。羸知卫玠劳终日，病胜维摩伴一龛。君不狂酲吾社栎，今殊车笠昔朋簪。黄尘大道休翘足，事在嵇生七不堪。
桂洲胡氏别业留别
作者：黎简
朝代：清
体裁：七言律诗

里村外村临水庄，芰荷菱芡鲈鱼香。万家杵臼彻秋夜，一半楼台丛夕阳。未可忘忧萱草晚，何难卧对菊花黄。凭高指与贤东主，西顾西淋色正苍。
桂花
作者：黎简
朝代：清
体裁：五言律诗

桂丛寒有花，劳者暮还家。雨涩香逾紧，窗深风故斜。新方传楚醑，计日及秋瓜。好自收金粟，新年驻鬓华。
桃李
作者：黎简
朝代：清
体裁：七言律诗

桃李心情苦自知，无言憔悴有花时。肯输红豆生南国，要为寒梅续北枝。香界梦魂天酝酿，春江云月夜迷离。青山处处登台好，似暗如明足怨思。
桃花
作者：黎简
朝代：清
体裁：七言律诗

往岁桃花西隔邻，日斜红雨送青春。即今春色催行客，却是花间作主人。风搅馀寒犹惨淡，日趋伤别与逡巡。得非青鸟衔来种，细数残开报老亲。
桃花
作者：黎简
朝代：清
体裁：五言律诗

青山照碧水，忽见桃花红。媚以东南日，韵之明庶风。佳人倚修竹，翠鸟啄金虫。幽艳神仙窟，吾乡东海中。
桃花下作
作者：黎简
朝代：清
体裁：七言律诗

花事迟迟二月中，蹇谁留汝酿深红。软波腻竹葱昽日，暄重寒轻煦姁风。好鸟飞来无独语，个侬妆罢称相逢。去年烟雨遭嘲谑，努力今年慰病翁。
桐城马孝廉稷甫因周生致书索仆书近诗作此送别兼呈周生寄平叔
作者：黎简
朝代：清
体裁：古风

云山不去楼，遥阅吾老大。归来不欲出，哀乐吾已谢。今朝起浣漱，面垢省懒惰。周生书到门，新诗咏吟罢。续有马君札，声闻惧情过。春风满衣袖，遥辉沃桑柘。悬知二君子，青灯接情话。拍拍江响波，离离花映夜。鸡鸣已封寄，虫技得奖借。桐城马稷甫，扁舟昨南下。考文侍郎幕，相士孙宏舍。池馆竹雨静，星宿天石破。精思冥化迹，物象受丛莝。莼羹感秋士，柳店醉吴姹。绿波梦送远，花云压愁卧。去年泣别处，寒日襟上堕。与君为神交，气通则心化。江水六千里，静碧不忍唾。经过见平叔，叔才实凌跨。君须得大嚼，异味乃吾炙。饯车出几辆，平头遣一个。从兹天地间，此别不可奈。小诗入君手，勿强许子和。刻意伤春心，其瘦吾所怕。
桐心竹诗四首·其一
作者：黎简
朝代：清
体裁：古风

石氏植桐竹，自媚幽人庐。桐老空其中，新竹传舍居。异物而合体，巧入环中枢。不知造物者，何为此拘拘。既喻楔出楔，元以虚集虚。雍雍文凤来，宜有覆翼雏。遂喜栖有托，不忧食无馀。西风昨夜至，落叶空前除。仰面不见月，月影仍扶疏。飕飗动秋阴，益见材尔殊。童子误听秋，谓声在棕榈。不者纤纤叶，附此亭亭株。
桐心竹诗四首·其三
作者：黎简
朝代：清
体裁：古风

桐君谓竹君，与子胶漆交。相好毋相尤，物我均与胞。我固不可迁，子来不待招。我节今在外，如与子同袍。汝节今在内，使我精不摇。是非无成心，死生为一条。不使内落箨，吾宁外早凋。汝荣不我衰，我本得尔标。同声共肠胃，而成此调刁。庶乎乐出虚，勿类土实匏。他时我为琴，以子为比箫。遑问丝不如。与子谐英韶。
桐心竹诗四首·其二
作者：黎简
朝代：清
体裁：古风

竹君语桐君，道者怀若谷。子今虚其心，我为实其腹。与子其地同，附著异棫朴。相亲渐相摩，气类成一族。人谓我无角，我竟穿尔屋。秋阳髡尔颠，我则卫尔足。崿崿百尺枝，何遽看尔秃。君免鼠墐户，我似箭在箙。既入出而阳，有与生使独。古人重臭味，丝萝且乔木。同心齐所愿，霜天厉寒绿。
桐心竹诗四首·其四
作者：黎简
朝代：清
体裁：古风

一知在忘言，桐竹毋荧听。一与言为二，即非自然性。我无分别法，与尔安心竟。于以正彼生，由此生者正。两体子母为，铜山洛钟应。孕如佛指腹，缚似僧入定。下有苔同岑，上有鸟共命。吾知名园主，寓物幽赏并。不类相为类，何复有争竞。吉祥止所止，知止得殊胜。地萌桐竹孙，颖脱冰玉映。
梁文登丈送柚子
作者：黎简
朝代：清
体裁：五言律诗

野亭乌桕边，其上有寒蝉。衫净照秋水，云开多暮天。叶飞江口树，人上渡头船。近说村斋外，霜林橘柚悬。
梅花一株闻已盛开
作者：黎简
朝代：清
体裁：五言律诗

客子还家暮，园梅向我残。催花风候暖，到地月光寒。昨梦频开径，高云一岸冠。归应儿索抱，折与阿婆看。
梅花下作
作者：黎简
朝代：清
体裁：七言律诗

去岁南寒不蛰雷，元正留得腊前梅。碧云落日句幽绝，春水横波君始来。雪后暖禽嗛冻藓，山中清酒满深杯。诗心未暇关桃李，亦各商量媚我开。
梅花落尽寄苏博士
作者：黎简
朝代：清
体裁：七言律诗

落尽东园几树梅，竹根苔篆蚀山杯。春愁似雾如烟阔，昼雨无情有梦来。碧草绿波供别路，暗桃明李不仙才。故人肯到题诗否，好是梨花为尔开。
梦东河老人
作者：黎简
朝代：清
体裁：古风

北极万里风，君梦南海滨。今年有苦雨，故郡无苦民。复寻馀闲室，续道平生亲。虚室不见我，南方招我魂。感我病鳏鳏，有梦得接君。须发冰天气，寒光犹袭人。远来亦斯须，话别重悲辛。宦久当故乡，情深如友昆。临老又天末，惨于初出门。行矣勉千秋，名义各自敦。苦著远游冠，三弹幽朔尘。还顾绝足马，再踏玄冥云。风起波浪急，日落烟雨昏。彷佛仍仓卒，人间馀此身。惟应今夕睡，策马入中原。
梦中归棹
作者：黎简
朝代：清
体裁：七言律诗

风旗汃泼满城凉，梦绪飘飖一苇杭。䆉稏黄云水田月，蒹葭清露藓桥霜。食如牢彘分妻爨，别计莎鸡俟我堂。万户侯秖千树橘，无名人有五垂杨。
梦城根书屋不见黄五
作者：黎简
朝代：清
体裁：七言律诗

零魂断梦夜无数，剩雨残风眠一醒。风雨梦魂春扰扰，水村山郭阔冥冥。水浮天色澶漫白，山出城头绰约青。旧识城根老书屋，西堂蛙鼓涨池萍。
梦石帆三十韵用古韵寄赠
作者：黎简
朝代：清
体裁：古风

西极天正黑，君来踏风雨。君言衣上湿，老泪哭脩阻。受命于南国，窜我苍梧野。苍苍者天乎，与我此室处。石老奚心悲，新知好宾主。贵县且沃壤，可得终身饱。一饱自足佳，才事各已老。我少生长此，归而与我偶。乞食同大城，孤云两无所。厕名何足乐，裤辱何足迕。乃有恶木巢，丛尘丹穴羽。凤去林亦焚，播荡覆雏母。今者馀鸱鸮，特与下民侮。我忆厥类伤，叹息心独苦。出门一西望，欲哭泪先堕。念君吾所畏，诗力乃虓虎。今岂欲养己，无敌失其武。与君庄惠交，非我亦非汝。郢鼻忆宋斤，灰死骨未朽。以君浮此家，使我怀彼土。贱子有友兄，客此亦既久。去日儿始生，前年儿十五。西去见其父，见父已白首。问其年几何，则与君左右。吾今欲行迈，抽帆率西浒。孤弟得两兄，千里快一举。君儿倘能读，我子才学语。悠悠百年心，至此不可数。行当远把臂，即得笑开口。日日东风吹，门外有高柳。
梦谢荩臣诵诗得柳丝一句足成寄怀
作者：黎简
朝代：清
体裁：七言律诗

柳丝翠泣千条露，花里莺啼一半春。比者体中虽小恶，悠然天际自真人。何来入梦垂垂老，朅复闻诗戛戛新。君但耕田元将种，我秖无酒负儒巾。
梧桐
作者：黎简
朝代：清
体裁：七言绝句

不觉新阴已覆墙，梧桐初解媚秋堂。主人却向人池馆，坐得杨枝几尺长。
梨花
作者：黎简
朝代：清
体裁：七言律诗

梅花去后人间月，秖有梨花得二分。夜色银屏锁儿女，晓寒粉蝶落风裙。雾迷甲帐仙无质，雨重春楼梦有云。无限晚愁飞一片，谢他秾李太纷纷。
梨花下作
作者：黎简
朝代：清
体裁：七言绝句

木兰太浊桂香浓，嗅得还忘看欲空。晤遍园芳此花静，晚天晴碧澹无风。
梨花开苏其詹果至仍酌众香亭北窗下
作者：黎简
朝代：清
体裁：七言律诗

我许梨花为尔开，花应神助得君来。鬓丝千丈南方雪，风雨三年北牖杯。福命合须五斗米，古今分却几升才。粗官不碍精诗律，苦要诗名亦可哀。
检亡友陈觐廷手札
作者：黎简
朝代：清
体裁：古风

简昔居西蛮，数与陈观游。苍苍大野平，高台浩然秋。客舍坐不厌，去住三载留。誓将为兄弟，并舍居罗浮。惨惨予东还，握手当河洲。嗟哉大江水，作此无穷流。人生易终极，后会不可求。病札与我诀，病坐苍梧舟。题湿已为鬼，魂孤何处愁。生常辛苦年，死竟自去休。边风吹纸幡，清波影悠悠。我病君锄药，长欃荒山陬。日暮泥足归，寒镫照床头。君病我不知，呻吟寡无俦。无俦遂至死，已矣吾负羞。阴气吹寒房，展箧涕两眸。陈人剩新语，故交多旧丘。感此增忡怀，壮岁集百忧。
检亡友黄仲则手书
作者：黎简
朝代：清
体裁：古风

古之伤心人，黄生尔为近。落魄西入秦，秦声转幽愤。孤思破豪发，万象纳齑粉。靡志托酒色，不语示细谨。八座友布衣，知己奏情轸。佐军幕府下，高坐转不稳。苍树系翠绦，青天睨秋隼。万里局寸畦，意气奄欲尽。长歌出塞曲，落笔涉忧悯。河声百篇放，霜色一字紧。寄我入关书，探简谬称引。夫子隔天末，气通共肝肾。与君大块内，迷路失詹尹。子往独客死，我缩一蚕惷。文章为鬼雄，六气结游纼。南望倘见我，乞食受嘲哂。蒿目叫西魂，吾诗废招隐。
检李南涧手札
作者：黎简
朝代：清
体裁：五言律诗

慰离方有问，长别岂宜看。祖道三留宿，馀生一换官。宦情丹壁上，病语白云端。往日书迢递，归魂路更难。
棠棣
作者：黎简
朝代：清
体裁：五言律诗

扶病又伤离，阿那棠棣枝。故招人有恨，不信汝无知。翠叶凉堪惜，黄英秋可疑。洞庭羁客梦，归误菊花篱。
楼上
作者：黎简
朝代：清
体裁：五言律诗

入夏气飞翻，风云日不闲。沙虚白徙岸，天险黑移山。楼上寒温急，诗心物我关。峨冠落搔首，盛景接衰颜。
楼上
作者：黎简
朝代：清
体裁：五言律诗

高处易心悲，楼高更落晖。远帆破雨入，疾鸟捩江飞。暮色双蓬鬓，风吹短布衣。沧洲吾道在，未厌鳜鱼肥。
横江渡
作者：黎简
朝代：清
体裁：五言律诗

蒹葭夕日远，蟋蟀野塘凉。馀夏云轮赤，立秋禾露香。地宽乔木短，江影暮帆长。谁信故乡外，扁舟望故乡。
横江词
作者：黎简
朝代：清

横江渡头江水蓝，东风旗影落澄潭。人生莫作横江吏，日日江头数别帆。
横石矶
作者：黎简
朝代：清
体裁：古风

进舟香江驿，戒程横石矶。横石虽不险，入险已自兹。细波沙上明，小旗风前吹。四山涌层碧，低昂赴江涯。仰视东下舟，生死不可知。自为西去人，进止恒怀疑。怀疑问津吏，津吏前致词。郎今从此去，世途尽如斯。郎顾前所历，已过皆平夷。拜手谢津吏，看山信篙师。
檀村村舍作赠其詹
作者：黎简
朝代：清
体裁：七言律诗

病身风雨送馀寒，更住桑阴十亩间。灶北药烟宵候□，床头花影昼坚关。旧知问字嫌多事，急欲之官为早还。不用尽捻书籍卖，归囊应可买青山。
檐隙
作者：黎简
朝代：清
体裁：五言律诗

迟曦得先暮，檐隙影无多。转使天窥井，安知日过河。阴云呼午檠，骤雨入层波。三载看书字，人前谢擢讹。
欧孝廉南归赠之
作者：黎简
朝代：清
体裁：古风

前年初送君入关，士气直争风雪盛。今年远闻君出京，客心急与秋鸿竞。踏云稍试骐驎蹶，捎日未杀雕鹗劲。即今尘土聊垂首，怀古经过展游兴。君知狂简溷渔樵，时有畸士问名姓。十年诗句到上国，一往宗门犹下乘。新来简练立地脚，颇觉真实发天性。长途君先着一鞭，寸珠仆自走两胫。要令金璞出南矿，尽作珠玑旋北柄。可怜昔日笔建瓴，半挫中年室悬罄。粗得三餐果腹反，近求一语安心竟。故里弟寒兄寄纩，北堂母瘦儿多病。古言贫乃士之常，身防老者人所敬。亟须耕种还带经，欲就孝友观为政。中园静坐妄自少，外道伎俩战必胜。喜栽草木达人气，渐忘日月转吾命。得君儒流志通素，似我山色身清净。合同摩诘住众香，况有王筠资十咏。何时过我慰残懒，先遣将诗相驰赠。谩来一水孝廉船，且拂远山中妇镜。
欲雨
作者：黎简
朝代：清
体裁：五言律诗

海上风云色，春天不得高。波声入云阔，鸟翼侧风劳。寒接残年近，阴排淑景牢。名花为人惜，何处最萧骚。
欸乃曲·其一
作者：黎简
朝代：清
体裁：词

鱼塘海上万波红，铁炮矶头日正东。逼直行船无转折，西樵斜日打头风。
欸乃曲·其二
作者：黎简
朝代：清
体裁：词

水村汊港万船行，直出鱼塘会橹声。船头抵波尾搅水，白浪满江无寸平。
歌节·其一
作者：黎简
朝代：清
体裁：七言绝句

春衣白袷骑青骢，浅浅平芜淡淡风。蜡髻蛮姬斗歌处，四山纯碧木棉红。
歌节·其二
作者：黎简
朝代：清
体裁：七言绝句

江头杨柳风乱吹，蔷蘼欲开桃已飞。清明节近关山远，梦在杜鹃声里归。
正夫以药房遗照属予补景太息成咏
作者：黎简
朝代：清
体裁：七言律诗

十年梦不此分明，又恨无言梦有情。今日置之丘壑好，此人犹似玉山行。馀生孝友需来世，千劫文章岂大名。俊健独亡衰病在，逾时无梦疚茕茕。
正夫贻仁化山中素心兰
作者：黎简
朝代：清
体裁：七言律诗

花到吾乡自有神，未花看叶已怀新。影边增韵一枝竹，月下写生无点尘。此物张衡青玉案，如公彭泽素心人。半生我负还山约，渠亦出山三十春。
正月五日省视李南涧丙申十二月留别之作别后书至言正月五日度岭
作者：黎简
朝代：清
体裁：七言律诗

又是东坡度岭期，忽开南涧别筵诗。故心桂管西流水，去路梅关北向枝。涕泪羊昙哀死友，老成庾信失吾师。小塘风雪同舟处，地久云多柳不丝。
正月十七日题
作者：黎简
朝代：清
体裁：五言律诗

还家漫两旬，半月睡醺醺。死别来生梦，春愁低怨云。雨光林拭叶，花重鸟并群。俯仰惭方寸，空抛物态欣。
正月十六夜散步还客居作
作者：黎简
朝代：清
体裁：七言律诗

林犬嗔人火散鸦，村云思雨月怜花。浓醺酒力开缸面，浅茁春心较草芽。缣素两端新已故，儿童差长客为家。梅边竹里无消息，断梦零云有怨嗟。
此夜
作者：黎简
朝代：清
体裁：七言律诗

此夜人间二月中，非烟非雾静无风。月如梦里人如醉，触处花香觉处空。□别掠檐明日雁，吟声绕屐去年虫。幽忧秖是诗家语，不放春愁入病翁。
此水
作者：黎简
朝代：清
体裁：五言律诗

江路失西东，炎云接涨红。出山有此水，入户可孤篷。柳外看吹浪，芦梢不韵风。溪深称渔具，思煞陆龟蒙。
此行得书数种端砚四方小研一方倬士世兄为予刻铭曰药烟阁画眉砚殊韵事也
作者：黎简
朝代：清
体裁：五言律诗

来日惟辞药，归时可闭门。袖笼佳石重，书倚健躯翻。小阁凉开镜，劳人软接言。闲情试螺黛，病损远山痕。
武缘县斋二首·其一
作者：黎简
朝代：清
体裁：五言律诗

虚堂吾独宿，空翠入墙头。似我花村夜，满衾松月秋。酒欢悲醒客，梦断续离愁。欲晓闻山雨，榕根涨不流。
武缘县斋二首·其二
作者：黎简
朝代：清
体裁：五言律诗

日落上南城，城阴山半明。雨馀荒草热，岚尽极天清。厉鬼呵锄药，神巫号替生。身心无病病，忠信重行行。
残暑
作者：黎简
朝代：清
体裁：七言律诗

残暑犹将日满湖，湖光无际际黄芦。雄虹天色云狼藉，乌鸟墙头尾毕逋。七月寒蝉是凉友，百花潭水且狂夫。清江昨蓦惊时物，月影蘋丝动雪鲈。
残月寄室人
作者：黎简
朝代：清
体裁：七言律诗

潮大天清秋气浓，声浮南岸海幢钟。勉抛残月辞孤影，坐了名图当宿舂。病计参苓应晓织，贫嫌衿带裹游踪。碧云白露盈盈水，几夜星前漫恼侬。
残灯
作者：黎简
朝代：清
体裁：七言律诗

四更云外一星存，下有残灯相对人。耿耿心孤此天地，劳劳光淡渐风尘。林寒尚黑留萤火，日气潜红收野燐。病妇机丝晓犹织，青毡心力愧卿贫。
水仙十二韵
作者：黎简
朝代：清
体裁：五言排律

万物静待始，此花寒故来。来迟遂成早，无伴已先回。阔绝鲲鹏窟，清寒水月栽。神仙居混沌，天地一胚胎。在昔瑶池宴，疑遗瀣露杯。自从归泽国，何与上春台。缥缈无真种，徘徊忆赋才。献珰鱼媵集，邀路海童开。质弱几迷雾，波暄不坼雷。嫁郎宜白石，涂额是黄梅。丛薄难承梦，窗光只费猜。知君避名去，不作上林魁。
水仙花
作者：黎简
朝代：清
体裁：五言律诗

屑金涂作额，雕雪冰为肌。微步寒波定，无言春领垂。离魂岩畔石，幽梦水边祠。地古多灵雨，楚风啼竹枝。
水帘洞
作者：黎简
朝代：清
体裁：古风

千百石亹迸，汇此一帘水。清寒先迎人，去此尚一里。悬雪薄不破，奋雷伏难起。静极入山客，云水劳未已。想见洪荒来，坌涌遂至此。崖藤老尽力，石树冻半死。棉裘凛棱铁，骨战及吾齿。投暄出阳阿，回颜有生理。
水帘洞
作者：黎简
朝代：清

千百石衅迸，汇此一帘水。清寒先迎人，去此尚一里。悬雪薄不破，奋雷伏难起。静极入山客，云水劳未已。想见洪荒来，岔涌遂至此。崖藤老尽力，石树冻半死。棉裘凛棱铁，骨战及吾齿。投暄出阳阿，回颜有生理。
永宁
作者：黎简
朝代：清
体裁：古风

沙茭旧萑苻，新血污海陬。几处大树下，风雨飘髑髅。化为鬼车鸟，洒血呼其俦。血冷哲人萎，归骨云海愁。英魂为董狐，笔下录鬼囚。森森转轮宫，甶子持其头。罗拜死灰色，入地冰霜秋。犹畏长城公，浓眉深炯眸。正气齐东南，罗殍空山丘。尽瘁贻善真，嘉名请边筹。猛虎渡大河，驯雉栖中牟。兹民载宁一，于始孰此谋。孰谓公好杀，公也侨亮流。事长命已迫，迹在精尚留。请公回灵飙，永宁无复忧。飒飒新旗旌，海风吹戍楼。
汉驺氏镜子歌为药房作
作者：黎简
朝代：清
体裁：古风

药房好古南士无，中原归载周秦书。校书不校汉魏后，买镜乃买金石馀。腥苔深青土蚀死，古月敛质金声枯。回环未亏径七寸，持照梦若层云肤。得无中有古人影，隐隐不出或可呼。何如相背乃妙绝，非篆非隶周边隅。其文曰驺氏作镜，续三四语奇以迂。纽傍四置识形貌，云是吴越人物图。吴王坐侍越二女，句践离立如羁孤。不孤傍有范大夫，就中奋袖体格粗。特铭忠臣伍子胥，如此范式胡为乎。我闻黄帝镜十五，王母十二传最初。西京柄镜亦罕觏，东汉铁错制绝殊。君今此宝乃在世，窥作者意非区区。请君摩拭纯银涂，刮剔鉎涩开模糊。空堂昼晦云压庐，风雨飒飒百怪趋。剨然海月破壁出，如以定水悬空虚。波浪不动龙遗珠，峰峦乍入屋在湖。澄澄四楹肃物象，崿崿七尺轩眉须。君言坚绿不可杀，如此手泽光不污。不见南人一丈镜，玻璃似碑檀作趺。昨日高堂换新主，照见旧人行路衢，吁嗟嗜此余诚愚。汉家铜鼓沉水底，投以其类余恝如。年深恐化海中月，龙宫谓是真蟾蜍。海复为陆归农夫，农夫不识还弃诸。乃知奇物匪人得，镜乎庶与造化俱。
江上
作者：黎简
朝代：清
体裁：五言律诗

江上日不雨，秋高劳我心。沙咸干更白，云燥昼逾阴。田食南归薄，家书西梦深。何人好游宴，凄绝管弦音。
江上偶忆十年前构茅亭于此今芜矣
作者：黎简
朝代：清
体裁：七言律诗

芭蕉万树隔江鸣，直作过江风雨声。昔曾一枕真风雨，卧看诸山相晦明。劳生往迹空回首，他日行人倘记名。追号子云今亦得，吾家先世老经生。
江上怀苏其詹
作者：黎简
朝代：清
体裁：古风

日落江上山，积水生半阴。澹澹葭苇风，凉意迎沙禽。昨梦五山笛，云气孤城深。不见啸泉子，惟闻天外音。
江上晴泛
作者：黎简
朝代：清
体裁：七言律诗

鱼村饮器古铜斗，花港风漪青幔船。两个白鸥千顷绿，满湖山影一堆烟。沙衔日脚帆阴阔，云逐天根雨势圆。我可独歌君可醉，溪山供得杖头钱。
江上有得答周生意
作者：黎简
朝代：清
体裁：五言律诗

逝者人间世，悠哉江上心。青山凉雨浅，白鸟碧天深。钓石衣生藓，秋云发堕簪。劳君为踊跃，吾岂镆邪金。
江上行
作者：黎简
朝代：清
体裁：古风

湖上秋光阔无着，约束结成明月团。莽然白波红树间，烂漫洒为千里寒。孤舟两桨动夜色，波响似碎玻璃盘。鹅潭乱渡半灭火，雁背早警新凉天。歌人昔时妙管弦，人去田田荷叶残。云峦百点千点碧，沙渚两抹三抹烟。故人柳丝书馆前，白马夜鸣月照川。一声马鸣志士老，胸中矻矻撑秋山。自将满酌酹江水，我意欲道终长叹。人生多情足秋感，娟娟江月缺复圆，好月愿勿伤心看。
江上见人发船鸣锣甚夥颇忆昔游下滩时补作一诗
作者：黎简
朝代：清
体裁：七言律诗

一舟击钲作别行，众舟送行同击钲。彭彭息响烟雨阔，吷吷中流鹅鹳鸣。人寒石立斗水立，耳风滩声无橹声。庙前三老散福酒，衫湿酒醒船渐平。
江乡怀人歌
作者：黎简
朝代：清
体裁：古风

江乡积水如与天，江乡虾鱼不值钱。买鱼留客客不醉，惜哉酒薄遭无年。不然蓼岸月正圆，芙蓉菡萏绕我船。风亭哀笛叫天远，天际碧山横醉眠。碧山如波相轾轩，我枕不动安如山。我身泠风信一叶，我心明月碇九渊。夜鸦西飞独树汛，白凫拍水下雁田。香风如泉泼酒醒，十里吹净花田烟。二樵山人花作村，生已沐浴于芳妍。三百六十日分内，八万四千毛孔湔。偶吟诗卷写画卷，冰雪云波供染翰。苍凉得句尘垢外，眇莽洒墨洪荒前。竹洲山人霜压颠，江亭咏月花满川。东樵山人腹笥便，漫肤多汗携诗篇。两君东西十里耳，我适半道中其间。芦湾萧萧莲田田，草堂大江开竹门。深宵灯火隔水碧，乱以流萤空水寒。此中可濯亦可沿，沙上有鹤床有弦。何时米贱八口饱，不用裹饭吾粗安。赓歌雅同紫溪翁，空有可续白社贤。鮀滨山人清行坚，借我道书钞自笺。授徙过午始吃饭，饭后鼓腹高吟肩。嗟予惫卧蚕欲蛹，爱尔卓荦夔怜蚿。迩来行坐药物屏，又叹索莫朋从悭。人生失意十七八，时地得几天晴暄。作歌无悰且寄似，数子苦吟天使然。苦吟和我各一处，有似三峡三青猿，
江亭寄罗海韬
作者：黎简
朝代：清
体裁：古风

大江前横月色冻，今古苍凉气如梦。寒亭一夜波浪急，千里清光为谁送。君昔失意方壮年，石潭秋风无钓船。白波红树使人惜，黑水黄茅空自怜。廿载悲歌走蛮道，半梳秋发成诗老。枕边乡梦出三江，江声雨声共怀抱。眠时雨低眠不长，晓来路滑行复伤。伤心念我同游子，远别七年沧海旁。君今忆我旧多病，我昔比君今更狂。出门乞米入门笑，宅边柳树花如霜，风吹柳花云扑香。东飞西飞不着地，落处还着我衣裳。
江亭寄罗海韬
作者：黎简
朝代：清

大江前横月色冻，今古苍凉气如梦。寒亭一夜波浪急，千里清光为谁送。君昔失意方壮年，石潭秋风无钓船。白波红树使人惜，黑水黄茅空自怜。廿载悲歌走蛮道，半梳秋发成诗老。枕边乡梦出三江，江声雨声共怀抱。眼时雨低眼不长，晓来路滑行复伤。伤心念我同游子，远别七年沧海旁。君今忆我旧多病，我昔比君今更狂。出门乞米入门笑，宅边柳树花如霜，风吹柳花云扑香。东飞西飞不著地，落处还著我衣裳。
江亭有述
作者：黎简
朝代：清
体裁：七言律诗

花拥江亭鸟溢林，江枫覆水碧湛湛。零风断雨将春急，苍鬓青山入镜深。栎社自来矜壅肿，兰台萧瑟称登临。竹房纸帐无端梦，马首云沙白日阴。
江南岸蕉园歌
作者：黎简
朝代：清
体裁：古风

隔江绿断山影连，片帆镜中吹绿烟。饱饭信出芙蓉湾，吟诗坐见芭蕉园。周遭屏风八尺翠，间插高柳青尖寒。柳阴时见亭角角，蕉下定有莲田田。春江色净极千里，鹭鸶漾飞如柳绵。此园始成无几年，初我乍逢疑一村。其人富压千树橘，而我愿止二顷田。安得今日从兹役，竟与比屋还连阡。不能小隐愧云水，且恣大嚼于屠门。聊从江岸对结搆，卧受枕席摇风涟。炎轮照人赤兀兀，病肺苏我凉涓涓。谬当江湖夜见月，忽有风雨晴搅天。远胜吾庐小窗底，独感桐竹秋声翻。霜寒破苞碧玉重，露香登盘沉水斑。市尝子敬渡江楫，需种戴老买山钱。如今且共南浦草，映我十丈红木棉。木棉花开绛霄热，天清云白翔紫鸾。水西赤栏瘦窈袅，江馆白袷轻彯翩。谁能平远写江景，写作樵客丹青间。
江城秋感
作者：黎简
朝代：清
体裁：五言律诗

江城多夕照，水国易秋风。梦泪死前别，病吟穷后工。巨鱼潮噀雨，万马叶行空。灯焰将人影，愁时到镜中。
江堤桃花四绝·其一
作者：黎简
朝代：清
体裁：七言绝句

江上青山江绿波，碧瑶新莹镜新磨。镜中一簇桃花影，照水燃山成绛河。
江堤桃花四绝·其三
作者：黎简
朝代：清
体裁：七言绝句

舟旋山觜忽春村，屋角黄茅抹白烟。千段深红一团绿，转增杨柳尽情妍。
江堤桃花四绝·其二
作者：黎简
朝代：清
体裁：七言绝句

朝阳西射夕阳东，偃月规堤冠赤虹。漠漠春阴欲成雨，尚疑云漏日光红。
江堤桃花四绝·其四
作者：黎简
朝代：清
体裁：七言绝句

社前去燕未曾归，静极春光想动机。鹭鸶一两明于雪，特掠暗红深处飞。
江声
作者：黎简
朝代：清
体裁：五言律诗

五月夜潮生，江声挟雨声。有馀风浪势，还殿菼葭鸣。地转沙移岸，天空月荡城。宁知孤艇客，安寝梦生平。
江月独坐怀其詹
作者：黎简
朝代：清
体裁：五言律诗

江月小楼空，秋村积水中。叶明凉后露，衣觉洒然风。良夜今何夕，离怀古所同。清溪鱼可掇，留饭紫溪翁。
江村二绝句·其一
作者：黎简
朝代：清
体裁：五言绝句

庭梧落叶尽，高枝指寥郭。晚饭看行云，倒景无处着。
江村二绝句·其二
作者：黎简
朝代：清
体裁：五言绝句

沙晚蒲萧萧，水急风汃湃。江上千里云，低压胡雁背。
江楼
作者：黎简
朝代：清
体裁：七言律诗

江上楼台最有风，无边波浪上春空。楚云吴树诗情在，碧海虞泉雨气通。死别病思千里外，故人贫见廿年中。茂陵他日尊词客，杜曲微名付钓翁。
江水
作者：黎简
朝代：清
体裁：七言律诗

江水滔滔送客愁，愁时不肯急东流。饱闻南尽虚悬罄，本有西来号泛舟。尧舜治教同菽粟，牂牁期不费春秋。腐儒秖有忧家计，肉食真能善远谋。
江波
作者：黎简
朝代：清
体裁：五言律诗

村舍江波内，江声欲湿衾。梦归寒节少，愁入落黄深。潮白全疑月，风疏不聚林。孤舟在篱下，鲈鲙故乡心。
江皋寄药房
作者：黎简
朝代：清
体裁：五言律诗

江皋春正波，落日下长坡。避影鸟衔草，棹花人渡河。云阴低树重，雨气入山多。明旦理烟艇，言寻张志和。
江行
作者：黎简
朝代：清
体裁：古风

江圻影直下，下以天为深。我舟坠空虚，窞然生畏心。沙转红树出，碧映千松林。林中炊烟白，烟外山霃霃。山寒霿水气，滃染成秋阴。此复足画理，因之澄病襟。俯仰谬喜惧，时物交侵寻。夙昔入重险，忠信持所钦。安居二十年，魂梦愧孤衾。溯回以容与，窈窕一窥临。驾言慰幽侧，用以遣长吟。
江边
作者：黎简
朝代：清
体裁：五言律诗

江雨映残阳，江亭黯众芳。去春莺涩涩，伤别草茫茫。病起兼人老，诗成屡舞狂。沈吟日又暮，闲煞物皆昌。
江郊与陈晟南
作者：黎简
朝代：清
体裁：七言律诗

晴旭阴云转大荒，浮天草色互青黄。雨光浥浥山光静，花细沾沾水细香。诗句随时成掌故，饥寒行处即殊方。薄游得汝真吾幸，客困穷经识季长。
江雨
作者：黎简
朝代：清
体裁：古风

江上一角雨奔走，雨脚所到生层波。四方赤云上万丈，重不肯坠光峨峨。焉得孤舟入雨去，雨似银竹如阴萝。天工掀水大运掉，南箕簸扬风揭河。苍茫一落直不动，忽尔斜若指日戈。黑云下压城东垣，昃景偏赭西城阿。城中炎凉半苦乐，何不疾送飞云过。眼中百里郁塞气，翛然吹作风清和。是时我将归棹歌，未归将奈此雨何。登城追凉越山晚，飒爽霜意飞青螺。
江雨
作者：黎简
朝代：清
体裁：古风

过江江不鸣，亦无风叶声。雨元春静穆，物遂化醇生。云重地气上，田光天色清。沙边著亭子，烟水看深耕。
汪湖壖广州来佛山相过夜话
作者：黎简
朝代：清
体裁：七言律诗

十载相知三送别，自君之出又三年。两人今夕前途梦，一角黄茅黑雨天。药裹蠹尘多鬼疟，诗材灵怪杂神弦。岁饥未负文章腹，山泽形容合上仙。
汪静父席上作兼呈邱先生马中翰
作者：黎简
朝代：清
体裁：七言律诗

翁是白凫吾白鸥，偶来园沼话沧州。楼台风雨晴将晚，杨柳人烟远欲秋。陶令停云平陆水，班公朝日上天驺。初筵伤别先辞席，许对新知说旧游。
河桥
作者：黎简
朝代：清
体裁：七言律诗

日烘云峦金碧皴，河桥寻画画中身。天沙一切开南极，海树千行入远春。范冉拂衣成独行，扬雄知己待何人。病躯倘见东封禅，视草犹工细作真。
治生
作者：黎简
朝代：清
体裁：五言律诗

治生贫不豫，寒至索衣裘。任达犹疑命，歌吟不饰愁。有来成一往，遗愿寄千秋。风叶中宵落，门前大海流。
泊背水汛
作者：黎简
朝代：清
体裁：古风

风驱齧岸波，百里去不休。有如四山雨，来赴我枕头。又如闻怒帆，破海驾巨艘。舟人夜中起，披蓑声飕飕。亦如塌病翼，睒䁡鹰薄鞲。前路甚鬼国，天海胶漆投。在眼咫尺塞，安知云水愁。我则如鳏鱼，百虑耿两眸。童眠熟如蚕，九死无一忧。
泊舟游村中古庙在松林最深处
作者：黎简
朝代：清
体裁：七言律诗

不见有人行此庭，古灯无热黯然青。碎胸鬼马卧衔草，迎客神鸦饥堕翎。云覆庑檐归暮雨，风翻宫瓦走沧溟。秖疑六月生衣薄，却忘千松偃盖停。
泊都宁
作者：黎简
朝代：清
体裁：七言律诗

十年今夜忽都宁，柳直山横小驿亭。云脚电明分雨黑，涛头江压饱帆鯹。花农晚渡时相值，渔女歌音近可听。转去他乡问家室，木棉村口送扬舲。
泛舟江上望邑中山水得诗寄虚舟
作者：黎简
朝代：清
体裁：古风

海东雾雨上，递逦拖枪冈。浮屠惊绝人，正赤垩夕阳。急景指不至，但指昏鸦翔。鸦背雨欲濛，天色如水凉。下知县城中，万瓦青有光。炊烟又如海，五山浮晚苍。遥怜城根屋，暮上城头望。蓬蓬千里春，画本得未尝。天沙一两抹，意已入大荒。诗心极远冥，回薄于无方。嗟我囿耳目，自归多在床。一丘寄穷村，五岳隐空房。朝昏药炉烟，泉石归云香。久卧始一出，兴欲收沧浪。散漫掇风景，独吟愁未央。
波
作者：黎简
朝代：清
体裁：七言律诗

柳外离愁压饱帆，凤凰冈下白鹅潭。低斜雨脚青枫浦，摇漾云丝白袷衫。我欲莲湖安屋里，人惟桃叶称江南。最怜花落空村月，绕枕溪声睡不堪。
泥滞行其詹归后却寄
作者：黎简
朝代：清
体裁：古风

泥滞复泥滞，春云梦黑雨粉细。琐窗春梦远于天，小楼冻云低帖地。昨日君归是人日，去时小病寒宜睡。何人得知尔与我，人日怀人梦中事。大乌峰色一县乌，青螺嶂尖青寸无。酸风酸眼眼力短，但见饱帆气势却退饥飞乌。乌啼查查一何好，定是来自众香亭外阶下梧。慈乌近巢汝叩庐，烟水滃裘冰在须。入门晚食开草阁，山妻呼灯儿课书。君怀作恶还望远，远有蔽翳无空虚。是时应怜病樵夫，自君之归眇愁予。竹枝已高受风紧，蕉叶渐长弹雨粗。抱儿反侧自无力，学语一二差可娱。几日新年旧年内，两事伤别伤春俱。泥滞行，行泥滞，脚软泥深出无计。晴须片席挂白云，吟弄春江破柔翠。
注庄
作者：黎简
朝代：清
体裁：七言律诗

无病犹欹示病床，病终生始发天光。聪明性本空诸有，日夜心萌止吉祥。秋水桥头扶杖立，晚风花外问人香。行藏幽独忘吾适，不为言诠读老庄。
流水
作者：黎简
朝代：清
体裁：七言律诗

古时山影眼前春，逝者长为日日新。残月荒凉吟白晓，良苗容裔学清沦。惟知极饮河盈腹，终入无穷海又尘。最拟石根潴数亩，自然鱼鸟会亲人。
流水
作者：黎简
朝代：清
体裁：七言律诗

流水将花故绕坟，归魂无影袜无尘。啼鹃树树清明夜，幽草茫茫九十春。石葛雨萝阴窈窕，刺桐风涧碧皴粼。今年麦饭扶儿拜，应接家公笑语亲。
流花
作者：黎简
朝代：清
体裁：五言律诗

清溪抱树荫，流水出花阴。此去归无极，残春伤别心。浴鸥惟冷眼，啼鸟忆同林。村口长河急，风波不可任。
浪淘沙词
作者：黎简
朝代：清
体裁：词

横江风紧浪淘沙，江上征人可忆家。粤女无端亦眉皱，恨人何事到天涯。
浮生
作者：黎简
朝代：清
体裁：五言律诗

老眼愁无寐，春江夜有风。馀寒仍老境，逆浪蹴春空。世有功名士，吾今懒惰翁。浮生一高枕，卧送百川东。
浴日亭
作者：黎简
朝代：清
体裁：古风

海晓云压水，上有山压云。晨飔转欹帆，万岭悬空奔。夜约弄曙曦，睡起已半晨。孤峰抱万木，昨叶媚古皴。暄色炙亭瓦，绿藓含日痕。枉步就阴磴，免局虎豹蹲。连山涌苍涛，西北赴海门。指顾不敢走，对立勒两军。东南铲之平，坦掌入绝垠。地势万里上，蓄此一阜尊。他山互争雄，不得当要津。西眷叠后嶂，檐角日易昏。回光荡东溟，呼吸阴火焚。日出与日入，同奇乃殊闻。我来晚孤赏，庶与识者言。吕生古狂士，才力大负掀。题诗感神灵，云旗飒风翻。鞺作铜鼓鸣，海山相轾轩。倏与林峦辞，忽继生死论。北海桐棺深，南海枣刻存。风雨芜廊寒，恐有碑阴魂。
浴日亭
作者：黎简
朝代：清

海晓云压水，上有山压云。晨飔转欹帆，万岭悬空奔。夜约弄曙曦，睡起已半晨。孤峰抱万木，昨叶媚古皴。暄色炙亭瓦，绿藓含日痕。枉步就阴磴，免局虎豹蹲。连山涌苍涛，西北赴海门。指顾不敢走，对立勒两军。东南铲之平，坦掌八绝垠。地势万里上，蓄此一阜尊。他山互争雄，不得当要津。西眷叠后嶂，檐角日易昏。回光荡东溟，呼吸阴火焚。日出与日入，同奇乃殊闻。我来晚孤赏，庶与识者言。吕生古狂士，才力大负掀。题诗感神灵，云旗飒风翻。鞺作铜鼓鸣，海山相蛰轩。倏与林峦辞，忽继生死论。北海桐棺深，南海枣刻存。风雨芜廊寒，恐有碑阴魂。
浴日亭观雨
作者：黎简
朝代：清
体裁：五言律诗

东南虚地势，风力揭重溟。远色敛低雨，万涛趋一亭。奋雷山趾动，沉鼓水宫灵。幽怪宜兼夜，咸潮看浴星。
海天秋·题画
作者：黎简
朝代：清
体裁：词

南浦风烟，五湖写就，六桥荒迹。范蠡扁舟何处觅，只见是、苍苍山色。古渡头，秋苔衰柳情无极。陈隋故事何人识。一帧图画，寒云澄汉空凝碧。白蘋水动雁初飞，相思无限遥相忆。好趁江潮挂帆席。闲云野鹤难相值。湍濑月明时，剩水残山，梦中历历。
海樵先生邕州寄芋食馀种之
作者：黎简
朝代：清
体裁：七言律诗

一顷南山悔落萁，西江九爪得蹲鸱。中园挈水无畦町，迁地抽心甚卷施。远忆封题嘲囷憃，向惟家食不委蛇。僻田早熟君归早，并与尝新粉作餈。
海水
作者：黎简
朝代：清
体裁：七言律诗

大水天寒晓吐云，蔚如阴火泽中焚。神渊暖泄蛟龙气，烟海遥呼雁鹜群。蒲席半生孤往愿，芦埼何处答歌闻。风波秖与劳人得，况是江湖雨雪纷。
海防十六韵
作者：黎简
朝代：清
体裁：五言排律

南势地趋下，漫天波浪高。望洋开岛屿，亡命薮奸豪。并力崔苻溢，轻漂舴艋牢。窜惟同兔窟，令不响乌号。入市惊飞虎，跳厓疾俊猱。蒙头尖帽小，涂面短兵操。濒海村无梦，防边将甚劳。屡烦诛执法，容有网罗逃。传首模糊血，离肢积渍膏。国人朝警杀，居处夜还搔。岂少尚方剑，宜销渤海刀。寇恂时一借，吴隐望重遭。鼠辈佥无赦，官军获有褒。若斯宁费矢，应是不容舠。大吏尊廉洁，平民散郁陶。沧溟亦过化，坐啸静烟涛。
涵碧亭雨中作
作者：黎简
朝代：清
体裁：五言律诗

云自水际起，雨从潭上来。沧江走白日，丹壁动春雷。抚逝览馀景，浩然登此台。艰难依骨肉，游赏易生哀。
清夜
作者：黎简
朝代：清
体裁：五言律诗

清睡眼长豁，虚斋宵已分。摇窗花月水，拥被石溪云。化蝶增诸妄，雕虫减富文。风林无稳鸟，一噪百纷纷。
清明广州作
作者：黎简
朝代：清
体裁：七言律诗

纸钱散野一何似，百里碧潭飞白鹇。隔世死生真别境，洽旬哀乐且人间。酒醒北郭风花路，梦断西淋夜雨山。漠漠春潮乱帆影，粤儿十郡压船还。
清晓
作者：黎简
朝代：清
体裁：五言律诗

人间好风日，为是有花枝。我得生南国，春仍入四时。鸟鸣圆撒瓦，鱼暖既跳池。十月胜襌袷，无衣物自私。
清江
作者：黎简
朝代：清
体裁：五言律诗

清江清不极，泯泯肃心魂。日验鱼龙气，苔行蚌蛤痕。层寒动城影，平碧混村原。垂钓吾将往，虚舟寄海门。
清流石桥桥上试茶
作者：黎简
朝代：清
体裁：古风

入山心自平，望山心乃奇。铁桥古仙人，招手天风吹。山深日易暮，怪予行步迟。石梁架奔流，石莎碧如丝。匪惟试甘冷，亦与仆从宜。嗟予归逾年，始与神山期。太息泉出山，茫茫无还时。谢尔去人间，与尔从此辞。
清狂
作者：黎简
朝代：清
体裁：五言律诗

朝暮海光阔，东南日晷长。中原动晼晚，平地气苍凉。舴艋随龙户，芙蓉漫水乡。江天媚暄暖，衣食足清狂。
渡口
作者：黎简
朝代：清
体裁：五言律诗

渡口横山影，归人指夕阳。敛光帆不竞，暮气柳先凉。寸碧吟边炯，长流世内忙。吾生行或止，壮悔囿锥囊。
渡头
作者：黎简
朝代：清
体裁：五言律诗

山影隔江横，岚光入水清。渡头凉雨过，人面夕阳明。乌下嗛新种，鱼迷趁落英。何能忘温饱，惭此外无营。
渡江
作者：黎简
朝代：清
体裁：五言律诗

城南灯火处，水黑万星明。初月低沉桨，光云薄照城。波寒醒酒气，江阔杀秋声。柳岸闻钲歇，潮鸡膊膊鸣。
渡船
作者：黎简
朝代：清
体裁：古风

南人性狎水，往往谈笑死。北人望帆仄，舌出收不得。君看广州海上人往来，同时发橹声如雷。远望不见人压船，但见群龙以尾搅水沧江开。风起江中裂万瓦，舟子鱼嬉波上下。一角圆帆樯似弓，六辔缭丝船纵马。地缩山飞转眼空，猿鹤沙虫辨谁者。年年海岸咒生经，马头淋血红波腥。如何千丈鱼塘海，犹有百年鼍鼓声。我生西方入南海，历尽波涛几千里。也自出门还入门，厌闻故鬼迎新鬼。
温誉斯赠砚歌
作者：黎简
朝代：清
体裁：古风

坚不必李廷圭墨，滑不必澄心堂纸。胸攒兀兀千丈山，袖攫盈盈一方水。水气六月冰人睛，掬之欲漾皴未平。迟疑着墨尚可惜，安忍看其初琢成。交疏风掣芭蕉声，急云过雨几席明。漏檐日色透深紫，一掌天痕浮众青。满意矜能为君画，腻墨如膏碧相射。但伴青袍过此生，未许黄金议高价。大夫冈，青萝峰，压江山影西樵东。草堂竹门敞不隔，江波山气遥争雄。尽能排闼万象入，恐复搜牢馀技穷。不如养疴向禅榻，耳目无好烟云空。迩来避暑大佛殿，行者逡巡为扇扇，作书三日神态倦。今夕既雨行坐便，呼童重为开此砚。题诗飒飒竹响深，竹外泠泠堕冰霰。
游仙词四首·其一
作者：黎简
朝代：清
体裁：七言绝句

众仙朝罢玉宸君，袖拂归风马踏云。回忆钧天正如梦，霓裳才破酒醺醺。
游仙词四首·其三
作者：黎简
朝代：清
体裁：七言绝句

若人萝带本仙才，险路幽住独后来。与作顽仙作才鬼，三层高阁是蓬莱。
游仙词四首·其二
作者：黎简
朝代：清
体裁：七言绝句

艳说大罗仙满天，头衔谁号大罗仙。木公才下通明殿，要问罗浮葛稚川。
游仙词四首·其四
作者：黎简
朝代：清
体裁：七言绝句

鹤引凫申龙虎泥，老君掉头吾弗知。庄生只受无为法，愿作天河曳尾龟。
湘竹吟
作者：黎简
朝代：清
体裁：古风

昔泛湘舟弄寒玉，神娥亭亭万波绿。九疑月坛夜肃肃，清猿一声脱秋木。晓来神气千里凝，飘风灵雨下洞庭。方墀移植宜我梦，梦中隐隐君山青。霜涛飒沓墙壁响，南到沧江犹怨声。青春暮云抽空碧，此夜湘阴波黑色。金支翠旗寒不光，戛露啼烟绝人迹。
溪上
作者：黎简
朝代：清
体裁：五言律诗

溪上晚风静，影边春日残。独花如有怨，止水尚增寒。物理闲中远，吾生懒后安。回头想身事，真觉路行难。
溪上即事
作者：黎简
朝代：清
体裁：古风

松密溪不光，净绿养深秀。下见藻荇叶，容裔云丝皱。流花明的的，得草时逗遛。浴鸥白泠泠，于我无避就。掠波试燕湿，引子拽藤瘦。久坐春阴多，烟水冱襟袖。入春六十日，此日最晴昼。日色金碎琐，溶漾不可凑。气寒压薄暖，况此浓翠覆。裁句碍景物，和神抱节候。澹心媚幽姿，裹足寡俗谬。寓观将外揵，适新知内疚。濯清沧浪翻，掬碧神明漱。榜鸣客语闻，花动鸟飞骤。故人买花船，封瓻借书酎。
溪上摘荔子作一绝
作者：黎简
朝代：清
体裁：五言绝句

青蝉急翼风，日夕荔枝红。照水千人指，残阳一树空。
溪上晚步舍弟将平叔书至有作
作者：黎简
朝代：清
体裁：七言律诗

一幅水光无有边，凉风啼雁落深天。青山屋角烟江外，红树桥头夕照前。容易别怀成昨日，尖新寒气觉今年。侧身湖海看君远，搔首乾坤老我先。
溪后叹桃花
作者：黎简
朝代：清
体裁：古风

东风如丝水光懒，才有桃花觉波软。门前曲水作圜文，花去仍回谁领管。往时斋阁人扶病，小苑西窗春晼晚。檐端落日不射人，障眼霞光颜色暖。泪流似水看相续，人去如花呼不转。攀枝叹息他家树，花老无风去难绾。昔日看花一寸魂，水入沧江暮云远。
溪山即景寄王平水
作者：黎简
朝代：清
体裁：七言律诗

秋潮光拭铜镜青，秋日淡垂花影冥。长风片云撒急雨，一点一波浮一星。投閒察察物理细，怀旧遥遥春梦醒。知君吟望伤心处，柳尽天低烟雨亭。
溪山无尽图
作者：黎简
朝代：清
体裁：古风

山人无事胸兀峍，大披浓抹溪山出。野草低偃天风高，下走长坡路回屈。自时面壁已三日，两峰忽上争开张，缺者气竞完者长。尽令中幅铲障碍，直视已恐入大荒，万里退势孤亭当。此亭可以观浴日，忆我与吕生，吞若八九狮子洋。
溪晚偶书所见三绝句·其一
作者：黎简
朝代：清
体裁：五言绝句

海月入村少，海风来树多。篱间是潮水，门外有渔歌。
溪晚偶书所见三绝句·其三
作者：黎简
朝代：清
体裁：五言绝句

水萤泊溪树，照见一花青。那将千万点，分抱万花冥。
溪晚偶书所见三绝句·其二
作者：黎简
朝代：清
体裁：五言绝句

虾壳转黑叶，蟹眼饤青皮。果生鼠牙涩，弃掷鱼跳池。
溪月
作者：黎简
朝代：清
体裁：七言律诗

病躯差觉夜来安，溪月金盘碧玉澜。吸藻鱼穿松影戏，覆檐花闪水光看。寻常泉石都宜画，荡漾清和大较寒。海外此村村此屋，登楼天地即瀰漫。
溪竹
作者：黎简
朝代：清
体裁：五言律诗

傍石直宜瘦，窥泉青有光。无人爱疏影，明月夜波凉。脱节干烟腻，前诗长字行。溪风动溪色，来拂读书床。
溪船
作者：黎简
朝代：清
体裁：古风

江村一夜雨，春碧已满溪。卧闻摇橹声，咿嘤入花来。确确击石火，泊我芦东埼。芦叶灯光青，射我溪上扉。汝劳亦时息，似我鸥鹭机。闻其说米价，西日渐向低。风雨动溪酌，湿花垂酒卮。我但愿尔饮，此醉式庶几。我自不能饮，为君题小诗。明夜拍铜斗，春风歌竹枝。
溪花
作者：黎简
朝代：清
体裁：五言律诗

潮满碧玲珑，溪花著似空。有香横送浪，无露湿因风。缀叶萍增绿，穿林日与红。芙蓉未跗萼，小得媚蓑翁。
溪草
作者：黎简
朝代：清
体裁：七言律诗

溪草垂垂栖湿萤，萤光的的抱花冥。船偎夜雨眼俱碧，陂晓春波襟亦青。动不因风行郭索，长还多态立蜻蜓。就中鼻观犹能辨，软飐鱼苗水气鯹。
溪行桕树下二首·其一
作者：黎简
朝代：清
体裁：古风

春寒地自暖，乌桕青昽葱。此树造化师，不遣属春工。秋清江天上，第一斜阳红。去年九月归，村色在芙蓉。树外䁡䁡叶，衣边萧萧风。
溪行桕树下二首·其二
作者：黎简
朝代：清
体裁：古风

今来亦不俗，不色而以声。忽爱陆剑南，侧帽听新莺。不知此何鸟，亦自嘤其鸣。暄妍午光下，琐碎凉天青。枝滑簧舌软，妙得春风情。
漫书六绝句寄家人·其一
作者：黎简
朝代：清
体裁：七言绝句

满城风叶一灯阑，笔影摇摇古壁寒。许是书生真乐境，病情吟趣夜漫漫。
漫书六绝句寄家人·其三
作者：黎简
朝代：清
体裁：七言绝句

阿娘尝有嘲我辞，无病无梦君无诗。诸病百年圆一梦，输他饥食困眠时。
漫书六绝句寄家人·其二
作者：黎简
朝代：清
体裁：七言绝句

娇儿上番月圆时，嘱写玉盘差中规。今夕楼头月又满，与娘新受阿耶诗。
漫书六绝句寄家人·其五
作者：黎简
朝代：清
体裁：七言绝句

香雾云鬟我有吟，北风裙带汝无心。倘看憔悴东篱菊，月到花根蚓窍深。
漫书六绝句寄家人·其六
作者：黎简
朝代：清
体裁：七言绝句

几年明月小楼前，俯拗芙蓉弄紫烟。看过拒霜迟暮了，满村红叶展江天。
漫书六绝句寄家人·其四
作者：黎简
朝代：清
体裁：七言绝句

城根得月一墀方，墀下哀蛩亦得霜。并处苦吟如井底，不知天海作何光。
漫作忆堂前竹三绝句·其一
作者：黎简
朝代：清
体裁：七言绝句

绿玉抽空疾于画，刺泥几日已捎云。一村风雨秋声细，秖与邻家织妇闻。
漫作忆堂前竹三绝句·其三
作者：黎简
朝代：清
体裁：七言绝句

不要长条挂月明，三年春笋占庭生。夏虫习苦休须尽，剩取秋风几片声。
漫作忆堂前竹三绝句·其二
作者：黎简
朝代：清
体裁：七言绝句

邻家寡妇深怀旧，药灶花檐问病过。今宵搅梦过墙竹，风雨笑啼年渐多。
漫成示友人
作者：黎简
朝代：清
体裁：七言律诗

出门无日无春酒，独往还成独醒归。生世虚闻醉中乐，莺花并觉眼前非。持情忍泪犹防梦，无病劳亲谩欲肥。剩有忧思付垂钓，青蘋风急属蓑衣。
漫题
作者：黎简
朝代：清
体裁：七言律诗

昨日还家耳目清，不关睇听属花莺。纺车妻似故人爪，织布女同贤母声。稍谢号寒及僮仆，优能治病费瓢铛。更须农具教儿辈，量买僻田租税轻。
潇潇江上雨
作者：黎简
朝代：清
体裁：五言律诗

潇潇江上雨，日夜送残春。草绿清明节，家无祭扫人。古今为客地，多少负恩身。泪寄西来水，迢遥东去津。
潖江舟中同吕石帆黄虚舟及其侄秀才晓徵
作者：黎简
朝代：清
体裁：古风

上下二十里，船压双塔影。暮潮翻孤光，赤浪火万顷。千丈亘西云，寸碧泛东岭。夕阳竟天过，远嶂走光炯。树黑暗帆惑，海破隙月警。稍见樯杪明，旋动襟上冷。别久得长会，道合无逆领。水阔灯燄小，语壮人境静。渚禽露飞白，草螀湿鸣醒。何当波罗亭，弄日暖树顶。
潦涨戏为长歌
作者：黎简
朝代：清
体裁：古风

南风吹水巷走波，人家墙脚生髯莎。儿童吃吃搅手足，发毛沾沾如鸭鹅。方墀正展天一沜，脩竹倒捎云数科。静怀早得五月钓，凉气阔入千顷荷。树腹枵虚宅彭越，蒲梢侧坠沿蜗螺。公欲渡河休渡河，侧身西望愁牂牁。长云如海江嵯峨，独漉独吟忧思多。一月续增上番水，今年没杀早熟禾。农人泥足走诉苦，诗翁薄福将奈何。知无奈何已安命，亦或一道求其它。后园宜木厥土壤，此乡之人斫地歌。既非老农非老圃，或听小和听大和。结构虽谢海棠巢，安乐已是尧夫窝。我不能蹩躠去学东海鳖，伛偻愿为郭橐驼。
潦退后村口亭子
作者：黎简
朝代：清
体裁：古风

冥冥青螺嶂，今朝洗碧玉。映水悬江天，万象漭寒绿。接影高鸟坠，渟波过云浴。行晴经名亭，止涨展周瞩。百流奔虎门，天风挟而蓄。日荡鱼龙高，瓯覆山岛缩。至今沧海水，一线界渭浊。去随暑雨脚，平露沙树足。原田为人忧，饥馁于我属。柳风送馀病，松景澹新淑。回首生晚愁，雨气积西北。日入云头明，雷电光闪倏。吾恐牂牁江，馀怒奋相续。谁当铲羚羊，疏凿不得伏。
潮涨将赴五羊诸君之招
作者：黎简
朝代：清
体裁：五言律诗

卧病闻潮滥，水声喧我厨。巷深风送浪，渠满鸭嗛鱼。梦见扬帆阔，行当减药初。形骸骇朋旧，惟此似相如。
澄江
作者：黎简
朝代：清
体裁：古风

渟水无去流，一抹一万顷。崖翻孤树根，天写众峰颖。翔云空无凭，惊禽叫其影。寒铺泮冰薄，清逾厚地永。于中岂不有，此外是何境。惟须目怜心，那许罔问景。两大将迎虚，一气今古静。至道不物物，上咒无等等。我犹泥空色，时与缀深迥。白袷如月鹭，青油幔烟艇。
火烟角阻风登岸遭田父有不速之款兴在邂逅情见乎词
作者：黎简
朝代：清
体裁：古风

白云长在山，野老不出门。游子苦舟坐，登岸抒劳烦。既岸见我舟，已匿苍厓根。俯视江飞波，欲湿相风竿。闻鸡讨幽径，手足行媻姗。不敢仰奔峭，步局藤萝繁。空翠石屡变，深林天易昏。出林始亭午，逢人方定魂。其地属邕州，彼此通语言。欣然呼童稚，蓬蒿开竹轩。野色满须眉，礼疏情自存。慰留具鸡黍，顷复出儿孙。年深无来客，愈敬游人尊。欢言杂叹息，其事难细论。桑树日色黄，相送踰数盘。丁宁能再来，馀年问寒温。临歧默回首，暮云入空村。山水长若斯，照人情素敦。
灯二十句
作者：黎简
朝代：清
体裁：五言排律

梦后三年泪，君知异县情。露丛窗外白，金穗病边明。忆我花村夜，吟诗竹屋清。竹移风幔瞬，花上纸屏横。忽悟兰膏尽，真同石火惊。晓煤女拂像，暮帐婢司檠。新故今昔恨，短长羁旅更。鬓丝看小杜，瘦影逼长卿。到处愁风雨，幽辉入死生。几时将喜事，相报入青睛。
炼药
作者：黎简
朝代：清
体裁：七言律诗

药钱争及病时催，药力难从病里回。欲避烦喧访秋浦，谓存生气上春台。翻经旧习闻胎息，拨火新功悟劫灰。底是死生安乐处，维摩欹枕费人猜。
热
作者：黎简
朝代：清
体裁：古风

日入物未宁，人气烘瓦脊。高云照西北，暍月带馀赤。仰面星宿大，芒角如射力。天翳竟塞风，地汗莫展席。云雷屯大荒，河汉极残滴。此时白云洞，迸水裂苍壁。回首读书床，青湿冻藓积。安能呼鹰台，黯淡叫霜翮。清川涌空光，白草乱秋色。热中匪常性，冷景未遽画。默默理静躁，烦渴外人得。
热
作者：黎简
朝代：清
体裁：五言律诗

雨气薄散瓦，日光坚透泥。云高万物静，露渴一蝉嘶。吼瀑梦不到，倦风葵尚携。何能画松雪，黮紫晚山西。
热甚呈东河老人
作者：黎简
朝代：清
体裁：七言律诗

今年多雨阁暑气，热甚始欲归江乡。青蘋波皱风渚碧，白鸟翅挟烟水凉。公行岭上马嘶月，山入江南枫已霜。莫辞几日张红伞，着紫蕉衫冲赤阳。
热甚社亭得风雨与诸子戏为谐体
作者：黎简
朝代：清
体裁：七言律诗

归燕摇摇持柳枝，高花侧侧飐溪篱。松上千尺涌云雨，坐中几人彯鬓髭。江涛白剪天光落，堤树黑停帆影迟。社坛异木芘顽石，再拜此君南伯綦。
焚香
作者：黎简
朝代：清
体裁：七言律诗

茫芒春暧细帘垂，幽绝神明通所思。茶灶酒醒分熟炭，花檐风定互游丝。薰襟隙日霏霏静，浮帐朝云浥浥疑。隐几仰天兼服气，佛龛禅榻又斋期。
煎药
作者：黎简
朝代：清
体裁：五言律诗

煎药我生能，静如煨芋僧。香云松叶灶，青雪竹房灯。病久轻生死，医来协减增。聪明卿返照，心迹玉壶冰。
燕
作者：黎简
朝代：清
体裁：五言律诗

故宅连新宅，新巢旧燕移。树凉深避雨，花湿易涎泥。似我沾慈爱，窥人语别离。他宵门口月，归梦汝先知。
燕
作者：黎简
朝代：清
体裁：五言律诗

花上碧云飞，云边紫燕归。望天乡路远，僦屋客人非。社日新春雨，秋风旧别衣。后园桃柳在，于我莫相违。
燕子入闺中作
作者：黎简
朝代：清
体裁：七言律诗

女雏梳髻始分丫，燕子飞鸣故堕花。乍语镜台如问病，熟知人面作通家。书多碍屋春声窄，帘直当门去势斜。天地所居吾几许，汝巢疣赘此何加。
牂牁
作者：黎简
朝代：清
体裁：七言律诗

天上牂牁属要津，谷丝唇齿互相因。犹闻重译输华夏，何至坚关闭晋秦。白虎坛台劳大吏，青燐风雨待耆民。云头几夜巉岩黑，可洗西南赤地尘。
独吟
作者：黎简
朝代：清
体裁：五言律诗

不寐息深深，羊裘拥独吟。城乌饥叫曙，海水冻成阴。树叶地雷复，梅花过去心。感时聊见道，观化不离今。
独唫图联句
作者：黎简
朝代：清
体裁：古风

橐籥鼓群生，傀儡约方轨。檐牙既龙驯，海角息鹏徙。高言排众心，大声格里耳。杳乎真人想，进乃樵者技。芟落金碧山，挽断银潢水。夐辙绝蹭蹬，虚舟渺涯涘。雕谈悬河寂，玉立过雨洗。偶觉嗒然丧，静得诸有始。仰面漫应错，去远见似喜。避名炊闽眦，出险履虎尾。文豹春蔚泽，苍隼秋睥睨。峥霄矗奇云，轰潮上横海。幽忧怀杜蘅，恭敬缅桑梓。新诗破一粟，旧绪八万里。冥冥虫挶茎，墨墨蜂抱蕊。鳏鳏鱼目瞠，瘖瘖蝉蜕委。乙乙蚕抽丝，涎涎燕葺垒。飞一一鹤声，鸣雍雍凤峙。蚁封规规旋，牛刃恢恢解。集枯何吾吾，免俗乃尔尔。乌然然乎然，惟止止众止。神力斡溟涬，鬼胆破轨骳。辄疑孙登啸，差类子舆唯。窔奥谢醋瓮，惊诧失鬯匕。我闻闻人生，高歌入燕市。揽辔辞金台，弹铗趿珠履。曩游七鲲社，兹僦五羊邸。初攓朝台云，薄撷南园卉。车笠寻古盟，裙屐萃有美。款门犯风雨，联床等兄弟。蛮触靡有争，蛩駏直相倚。彼或形支离，此亦杂諆诋。共勉颖脱囊，一笑肉生髀。还能醉卯酉，未免呼庚癸。偶持钞易瓶，间出帖乞米。第求步兵酒，爰设穆生醴。唾壶缺中声，桦烛移暗晷。长宵畴乐甚，小别侬伤已。江湖溯韩孟，河梁怅苏李。素交数千人，青眼二三子。季心疾在亡，仲翔嘅知己。须眉耻面首，骨肉许生死。少作尚飙举，今望竟旗靡。劲敌靖交绥，寡和激流徵。大钧转泥范，良瑑灭创痏。缣素念蘼芜，金玉饬簠簋。但存松柏声，递长犬马齿。愿与图中人，长吟衍繁祉。
独坐
作者：黎简
朝代：清
体裁：五言律诗

同物供独坐，寸心游太初。身名几嚆矢，行止一蘧庐。云晓看山入，江深待月虚。芦灯水村夜，凉雾有嘉鱼。
独坐
作者：黎简
朝代：清
体裁：五言律诗

水光圜昼雨，花影乱春流。吟望闲过日，风云低压楼。断山天切海，纡岸树行舟。泽国生涯阔，身名约钓钩。
独夜
作者：黎简
朝代：清
体裁：五言律诗

独夜正怀人，虚声叶打门。城深见月小，星澹倚萤温。雨似风旗泼，虫偏古屋喧。封侯已无梦，睡息静存存。
独夜
作者：黎简
朝代：清
体裁：七言律诗

独夜起窥江月寒，四山阴似梦中看。关河霜雪朋侪旧，溟渤鱼龙窟宅宽。空有相思送迟暮，更无佳誉恣怀安。扁舟合试墙根竹，敢趁任公下钓竿。
独夜检故李少尹南涧与前新宁周明府南川手札十八韵
作者：黎简
朝代：清
体裁：五言排律

天地入南海，二仪俱蔚蓝。波明青雀舫，秋在白鹅潭。往岁同仙吏，中春张锦帆。低昂展云水，深冻舣松杉。蹴浪双冲燕，含花语堕衫。交情内淡永，句味外酸咸。后奔吾三北，先声此二南。义须糠籺剩，气并谷坡涵。黜陟殊前轨，侵寻上别骖。死生三处泪，平昔几书函。北海归芳骨，西州祝故衔。齐名谪边让，怀旧异羊昙。已逝虚存梦，重来细接谈。周公诗颂雨，楚岳眼明岚。搔首中原夕，雺愁海气酣。青光竹屋火，浅绛鲤鱼缄。身世迂儒拙，凶荒措大贪。复谁分客米，明日荷长欃。
独夜陈砚有作
作者：黎简
朝代：清
体裁：古风

有癖已多累，不畏劳我躯。粲然第嘉名，坐若獭祭鱼。水气初冻结，细视中澄虚。着手如欲泻，皴作波痕纡。平昔万里游，归来心手迂。山川起病懒，突兀来座隅。粤人所爱石，往往与我殊。秋风箧团扇，什袭收璠玙。岂惟绝云烟，久旱则恐枯。我若列嫔妾，眉黛各自姝。琢匣为列屋，不使其闲居。执拂与秉烛，一一供吾需。好色至此极，生死诚区区。佳人守贞素，金夫曾不渝。
独客
作者：黎简
朝代：清
体裁：五言律诗

雨欲过山鸣，先驱万物声。鹰高捎捲叶，海立动危城。日月糜前事，饥寒赴令名。秋思在檐溜，孤影对平生。
独居行
作者：黎简
朝代：清
体裁：古风

木叶走瓦波走海，海飞枯沙雨鸣屋。秋声压空势起伏，早风吹寒不可触，触之有似棘刺肉。裂衾莫得煖两足，众雏瑟涩如一束。朝来过午饭未熟，未饱不暖顿足哭。去履自趾冻至腹，阿母心伤瘦怀犊。沾盘踏餐与饱燠，据阈歌笑声诘曲。吁嗟物性须求安，己生自易己养难，门前树乌巢其间。上有明月照独树，中有九子啼夜寒，我今欲出羽翼单。今年春和食屡绝，羊裘久为典库物。当座低头见萧瑟，出门仰首畏缩慄。悠哉宇宙何广广，独居一士在草莽。
独步村口成咏
作者：黎简
朝代：清
体裁：七言律诗

万树干红似夕阳，天阴寒浪揭湖光。霜黏雁背菰蒲白，村少禽声䆉稏黄。散木拳挛回匠石，病驹𢤱悷负孙阳。苦心诗卷多何补，不及支离播籺糠。
独立
作者：黎简
朝代：清
体裁：五言律诗

万象逼独立，晚愁天海黄。远阴千里静，浓碧一峰凉。物理从人入，江流切意长。秋风近朝暮，归梦警松篁。
独立
作者：黎简
朝代：清
体裁：五言律诗

水光摇独立，桥底见青袍。杖影陂龙化，肩寒渚鹤高。物情秋不俗，诗苦自徒劳。昨梦征尘里，看云抚大刀。
独立
作者：黎简
朝代：清
体裁：五言律诗

独立心转哀，凉风西景颓。水从今日去，山识古人来。老木寒蝉急，长空一鸟回。暮云无意绪，天地信悠哉。
献岁旬日答楚园见赠
作者：黎简
朝代：清
体裁：七言律诗

斋禁多情自不禁，精庐揵内掉头吟。浮浮暮雨看成梦，侧侧春风不醉心。渐老悔知狂是病，载阳寒泥岁犹阴。多君童丱趋蓬发，怜取区区昔到今。
献岁甚寒意其詹必于二三日发船有忆行役得五绝句·其三
作者：黎简
朝代：清
体裁：七言绝句

水气云阴冱作团，压帆风雨黑如磐。苏君往岁裼裘至，酒暖春亭花罨寒。
献岁甚寒意其詹必于二三日发船有忆行役得五绝句·其二
作者：黎简
朝代：清
体裁：七言绝句

冲冲波响凿冰然，风雨江干坐过年。看取翾翻樯上字，小旗鸦阵孝廉船。
献岁甚寒意其詹必于二三日发船有忆行役得五绝句·其五
作者：黎简
朝代：清
体裁：七言绝句

笑泣仙湖夜浃晨，远行人作送归人。江边南指还乡路，心泥众香亭上春。
献岁甚寒意其詹必于二三日发船有忆行役得五绝句·其四
作者：黎简
朝代：清
体裁：七言绝句

今年却住内江船，可有离怀入往年。人日随人上三峡，二禺寒翠一堆烟。
玉溪咏柳八韵
作者：黎简
朝代：清
体裁：五言排律

映江无限柳，柳外映斜曛。晼晚春迷目，烟中又水濆。远途从此别，南浦送夫君。浪足船偎岸，风情露渍裙。楼高尖稍出，帆暮入难分。寒重如能雨，青多为借云。山容相视笑，天色带愁醺。莫自骄才思，题诗触绪纷。
玉荷包歌
作者：黎简
朝代：清
体裁：古风

玉荷包，南方荔子尔先熟。年年三月先樱桃，才过清明晚花节。昨夜犹馀杜鹃血，腥红照眼无与比，赤水珍珠火齐热。今年抱病缄唇舌，不知馋涎辘辘转，转嗔医士心手拙。玉荷包，早来早去曾几日，病里看成过时物。
玉蝶梅
作者：黎简
朝代：清
体裁：七言律诗

第几番风属此梅，宜教桃李相君开。红冰浊泽玲珑水，白露雕锼沆瀣杯。东阁二分歌市月，西昆一斗玉溪才。老奴处士清寒格，也要凝脂入镜台。
玫瑰花
作者：黎简
朝代：清
体裁：五言律诗

深紫看成暖，醲香静不狂。苦虫坚避叶，醺蝶软勾芒。露侧垂珠重，钗烘眩发光。美人宜早起，不称月如霜。
理畦
作者：黎简
朝代：清
体裁：七言律诗

其雨淫淫非破块，春泥沐沐已成酥。灌园无落先生事，聚室来嗤智叟愚。谁议螯蚶惭混沌，我希山泽列仙儒。难令物性忘畦畛，野苋嘉蔬不并区。
琼女课金刚经赠内子
作者：黎简
朝代：清
体裁：五言律诗

聪明怜弱女，持诵为慈亲。卿有福德性，佛矜危苦身。安能无老死，愿欲久清贫。我自修儒术，如来不外人。
瓜架
作者：黎简
朝代：清
体裁：古风

志士如蓼虫，赋物得苦叶。藤青晚逾瘦，瓜绿秋更涩。风凉吹干花，蔓缓抱饥蝶。粪硗报卤莽，引竹低妥帖。清夜浥多露，停云映小立。不食匏系兹，逾期鴂鸣急。
瓜棚
作者：黎简
朝代：清
体裁：七言律诗

雨残村瓦夕阳中，饭讫藤棚借晚风。动辄归心迟暮雀，不多秋气已寒虫。故居老笋新居地，十岁丫鬟一岁功。竹上斑斑昔人泪，于瓜何事也殷红。
甘巡司道渊老人挽诗四首·其一
作者：黎简
朝代：清
体裁：五言律诗

膏肓除幽绝，簿尉莅烟萝。袖石攫逾少，囊诗传已多。儿孤且瘴海，妻老先山阿。三峡清猿切，知予薤露歌。
甘巡司道渊老人挽诗四首·其三
作者：黎简
朝代：清
体裁：五言律诗

景纯疏尔雅，扬子属方言。字过心留血，年长汲有源。书成吾事在，棺阖尔名尊。风雨修髯客，翻然下水村。
甘巡司道渊老人挽诗四首·其二
作者：黎简
朝代：清
体裁：五言律诗

韶石山青眼，梁园雪白头。前年扶病日，落叶打门秋。此会行趋死，吾生莽若浮。滕王最知己，当序义城侯。
甘巡司道渊老人挽诗四首·其四
作者：黎简
朝代：清
体裁：五言律诗

悲风代马骄，炎火楚魂招。寡妾青春谢，昏沙白日昭。归幡带蛮雨，灏气付寒潮。南北襄平路，征途死更遥。
甘巡司道渊老人挽诗四首同其詹过龙潭村吴秀才石幢兄弟书画毕复归檀村有诗寄秀才并示其詹二首·其一
作者：黎简
朝代：清
体裁：五言律诗

低迷棹纡曲，汃湃响蒹葭。雨满浮村路，天光帖岸花。蚕眠桑者屋，玉立竹人家。二老风流极，多君礼数加。
甘道渊见访既而冈州人送香橙至遣送一篮并系以诗
作者：黎简
朝代：清
体裁：七言律诗

六年上考一弹冠，头地才名歇后官。风叶破扉今雨掩，秋云清句暮天寒。书成奉橘霜初降，君亦为儒味馨酸。急为作诗宗武诵，与抛三寸逐金丸。
生朝示其詹二首·其二
作者：黎简
朝代：清
体裁：七言律诗

五月羊裘避绤絺，盘飧喜得典春衣。儿童礼重擎杯拜，霖雨年来裹饭稀。语杂悲欢均是老，昨储瓶甔且忘归。裘箕彪骥通家在，属与兹辰两莫违。
生涯
作者：黎简
朝代：清

天供烟景地供花，笔有溪山生有涯。随事诗篇作年谱，不知言语属公家。笑看蛮触争蜗角，愁袅羲和走日车。独立滔滔问江水，为谁东去积尘沙。
甥子往邕州脩亡妹之坟予以不得躬畚一抔为恨因感秋风哀彼短命乃不知其为诗也
作者：黎简
朝代：清
体裁：七言律诗

十四年前生拆群，生离仅以死相闻。猿啼落日乌蛮国，鬼馁殊方青草坟。海上雨长应是泪，天边地久自多云。妹遭短折兄贫病，秖坐根尘不离文。
田中
作者：黎简
朝代：清
体裁：七言律诗

田中之莳何漪漪，民生在子子何知。今年努力补去岁，一穗当心生四岐。驱龙东海近潭窟，烧虎西郊空法施。清世自无孝妇狱，黎黔须溺死僧尸。
田中歌
作者：黎简
朝代：清
体裁：古风

饥鹰叫风野日白，田鼠仓皇乱阡陌。田头背立泣寡妻，拾穟盈筐人夺得。自言一日劳，可得三日食。十日刈穫了，可储一月积。今年三日皆空还，明日重来复何益。出门时，儿已饥。入门时，儿拽衣。娘得谷，换米归。儿食粥，娘啖糜。娘空还，儿哭啼。儿勿啼，娘心悲。向屋后，望菜畦。天寒雨瘦菜不肥，篱疏畏逐强邻鸡。闭门抱儿劝儿睡。明日娘有饭，娘自有较计。北风入夜吹破屋，上有明月照人哭。人哭不闻声，但闻儿寒就娘声瑟缩。
田家
作者：黎简
朝代：清
体裁：古风

日落山阴多，山水冻户牖。雨渠引深竹，风蝉静高柳。卅年读吾书，今始亲垄亩。全室喜我至，泥足笑奔走。白酒侑鸡豚，在汝亦云厚。苍然古和气，乃非世情有。平昔达者筵，屡忝宾从右。但觉筋力惫，转惧礼数苟。内惭汝真意，欲说还闭口。虑汝闻此言，自疚村野丑。惟当羡香粳，粒粒出汝手。粪田不卤莽，宴客再淘滫。客言饭香美，尚能加餐不。挥瓢翁迎面，掇碗孙掣肘。欢颜谢田父，告归炬枯朽。导客沿芦湾，风露浩已久。回首芦中灯，烟扉吠寒狗。
甲寅冬屡作寒不成长至日亥子之交忽天风乍寒而南方树木半已舒萌矣
作者：黎简
朝代：清
体裁：七言律诗

城树勾萌绿渐深，秋声忽似到春林。今年长至犹奇暖，半夜微阳肃至阴。泄发不时元地气，芴芒有象是天心。虚窗未辨风云色，一粒寒檠静拥襟。
甲寅十二月廿六日其詹来广州别予北上兼送予还乡度岁乙卯十二月是日又从杏坛村来广州客馆一晤即各自还村庄其詹属为诗记之诗成却寄
作者：黎简
朝代：清
体裁：古风

此日青萝嶂，归帆转风色。遥知两人眼，均到兹山碧。去年白云山，烟雨入城黑。开岁一点明，送汝万里客。今来不移晷，昔别得竟夕。缓急那及料，所欲非意逆。事长日夜代，时递衰老积。天地与眨眴，巨细一今昔。明年有聚散，当亦有欣戚。宁知化者枢，未来皆往迹。回念今日顷，去若殊天隔。然终未尝往，逝者无变易。与君破兹理，来往任消息。但付相视笑，无以垂踵惑。波流戏万象，立足费道力。今晨亭前花，天清见寒白。泠泠有好语，上有双翠翼。君来饮酒处，再饮来亦得。
甲寅生日寄海樵先生
作者：黎简
朝代：清
体裁：七言律诗

今生兄弟同生日，少壮相随后五年。两地发肤趋老大，在天弦望各风烟。何时富贵归无辱，搅梦存亡远独眠。昨日坐兼儿辈哭，抱新孙去拜新阡。
甲寅长至
作者：黎简
朝代：清
体裁：五言律诗

时序已长至，病躯随小康。寒门遥乞雨，典库缓储囊。老稚萦魂梦，乡关有阻长。稍闻米价落，欢喜视苍苍。
甲辰八月十五夜与潘秀才席上作·其一
作者：黎简
朝代：清
体裁：七言律诗

昨夜屋山风雨鸣，穿窗裂纸作秋声。卧寻断梦身如醉，稳爱今宵月不明。海上忽开天万顷，尊前坚坐露三更。深惭学道难雌守，胶芥坳堂过半生。
甲辰八月十五夜与潘秀才席上作·其二
作者：黎简
朝代：清
体裁：七言律诗

孤月当头万瓦干，一辞不发百虫喧。银云玉露今何夕，冻蝶疏花秋故园。瘦约青衿怜对影，吟星玄鬓坐招魂。君知破月无多睡，梦泄真声哭未吞。
甲辰长至
作者：黎简
朝代：清
体裁：七言律诗

年年长至人长病，长至今年无病人。儿女未知霜露色，里门初对竹梧新。日痕可减泉台夜，魂气潜归梅树春。往日药钱惟买纸，纸钱多胜藁砧贫。
画二绝句·其一
作者：黎简
朝代：清
体裁：七言绝句

春江十里照桃花，花上停云云覆沙。村红海碧过寒食，一月春阴我在家。
画二绝句·其二
作者：黎简
朝代：清
体裁：七言绝句

碧山云热炙春空，日到木棉红处红。竟日落花深一尺，石桥人影踏长虹。
画二绝句袁参军升甫出其尊人遗照劝农图嘱题二首·其一
作者：黎简
朝代：清
体裁：七言绝句

郎官不愧阳春县，共说阳春得再来。十邑平章劝农事，三时风雨大行台。
画山水歌寄何勤良
作者：黎简
朝代：清
体裁：古风

病起卧过九十日，一日碧尽湖上山。东连大雁西大科，起伏汩没波涛间。波涛西来山东走，气与我笔争巑岏。我惟画山不画水，要使空处闻惊湍。濛濛苍石海雨后，稍与日气兼暄寒。寒暄荡漾无处着，着为孤柳枝上烟。就中小置筼筜亭，江山此亭真大观。夜来青镫野风急，风雨入我琴上弦。泠泠哀玉响笪屋，墨意静有琴声存。数阜毕列高林端，脩松密如山蜿蜒。一重一掩断以续，数偃数仰危而安。斟酌远势须洒然，云沙一画态百千，为屏为障为波澜。安得湘帆转岳色，山翠压襟闻断猿。断猿不可听，白云如可攀。观余画者止于此，此外惟有诗句错杂题青天。
画郭山人扇子诗
作者：黎简
朝代：清
体裁：五言律诗

秋城黄叶边，林日明溪船。归客西风鬓，清波南雁天。野村寒见瓦，江路淡如烟。去去君休忘，朱衣钓石泉。
画鹰
作者：黎简
朝代：清

老树秋落日，古墙风满原。苍然眉睫动，谁以羽毛论。有想终能去，无群亦忘尊。他时燕雀上，酸目见飞翻。
留客小饮未暮而别
作者：黎简
朝代：清
体裁：古风

春天作寒易为暖，一日晴阴几回转。装绵衣薄病不惊，谈诗客来昼苦短。山眉婉婉花上碧，酒面鳞鳞风外软。主人不劝客亦醉，路曲花深归忘远。去不作别来不招，老樵送客不过桥。桥头倚杖碧云暮，胡蝶暖飞双肖翘。
留示内子绝句
作者：黎简
朝代：清
体裁：七言绝句

十八年来药鼎边，中间别汝漫三年。路长魂弱嫌成梦，才离空帏浪捲天。
疏钟
作者：黎简
朝代：清
体裁：五言律诗

已足发深省，一声破梦残。月斜孤鸟隐，云定四山宽。霜叶迟迟下，溪流咽咽寒。世情争聒耳，瓦釜听来欢。
病
作者：黎简
朝代：清
体裁：五言律诗

相怜遂同病，同病更相怜。枕共花檐雨，房分药鼎烟。苦心长短夜，瘦影十馀年。与尔除诸妄，清斋绣佛前。
病可以砚谢何徵君
作者：黎简
朝代：清
体裁：古风

儒生苦心肠，此物能致病。昔时走山川，此物若为命。始终实劳我，暴殄何究竟。以身与之较，动静安可竞。我则譬为墨，以媚石之性。宁知石愈好，于墨愈无剩。过春八十日，日日刻吟咏。莺花本何机，而我陷其阱。石也应哂我，笔舌无乃佞。勉力事药铛，又恐减炊甑。遣之近侍君，气王君转胜。黠奴得其主，一一坐呼应。异时我疾作，饮子烦重订。石乎与为功，于石亦殊幸。芳橘必南国，生物自有定。铭言久勿铲，碻碻余独行。
病可寄云隐
作者：黎简
朝代：清
体裁：五言律诗

愁浓梦魂黑，病起天山青。生机万物作，衡气九渊渟。药石无全力，莺花乞小灵。君喜应还笑，刘伶祗暂醒。
病气
作者：黎简
朝代：清
体裁：古风

未能遂无怒，病气十二年。时时忤眠食，习苦成自然。我之于为人，何知有所便。无乐不见苦，得过易为安。身与命俱薄，生微情可怜。俯仰信大化，生死接踵间。身名不相属，何为学神仙。形存寓诸恋，短爱受长捐。当前金玉姿，言语重丘山。血续存者泪，风灭逝者魂。嗟我病榻中，卧阅人鬼关。纷纷就冥路，昨日生猱奔。而我病夫子，衾枕托枯禅。
病气天风稍寒病辄知觉
作者：黎简
朝代：清
体裁：七言律诗

病似南荣曝背翁，畏寒又似向阳鸿。肺肝幻士鱼龙戏，朝暮樵夫南北风。黄雾吹沙迷马首，弱魂无梦入燕中。长欃托命罗浮去，自识人参养气功。